title: Anders Carlsson (jääkiekkoilija)

text: Carlsson on Brynäs IF:n kasvatti. Hän pelasi ensimmäisen kautensa Elitserienissä kaudella 1979–1980. New Jersey Devils varasi hänet 66. vuorolla vuoden . Carlsson siirtyi varauksen jälkeen NHL:ään, ja pelasi kolme kautta New Jerseyssä. Hän palasi Brynäsiin kaudeksi 1989–1990. Carlsson pelasi Elitserienissä 41-vuotiaaksi asti, ja lopetti pelaajauransa kauteen 2000–2001.


title: Anders Carlsson (jääkiekkoilija)

text: Carlsson edusti Ruotsin maajoukkuetta maailmanmestaruuskisoissa vuosina 1986, 1987, 1989, 1990, 1991 ja 1997 voittaen kaksi kultaa ja kaksi hopeaa, sekä Kanada-cupissa 1987.


title: Thickfreakness

text: Thickfreakness on The Black Keysin toinen studioalbumi, joka julkaistiin 8. huhtikuuta 2003.


title: Thickfreakness

text: Kaikki kappaleet kirjoittanut Dan Auerbach ja Patrick Carney, ellei toisin mainita.


title: Anatoli Polištšuk

text: Anatoli Antonovytš Polištšuk (, , 11. tammikuuta 1950 Rovnon oblasti, Ukrainan SNT – 7. kesäkuuta 2016) oli Neuvostoliittoa edustanut lentopalloilija, olympiamitalisti ja maailmanmestari.


title: Anatoli Polištšuk

text: Polištšuk saavutti Neuvostoliiton miesten maajoukkueessa olympiahopeaa Montréalissa 1976.


title: Anatoli Polištšuk

text: Miesten maailmanmestaruuden Polištšuk voitti Italiassa 1978. Hän kuoli 66-vuotiaana 7. kesäkuuta 2016.


title: Itä–Länsi-ottelu 2011

text: Vuoden 2011 Itä–Länsi-ottelu oli järjestyksessään miesten 77. pesäpallon vuotuinen arvo-ottelu, joka pelattiin Kouvolan KSS Energia Areenalla 22.–24.7. 2011.


title: Funktiosana

text: Funktiosana tai kieliopillinen sana tarkoittaa sanaa, jolla on kielessä lähinnä kieliopillinen tai keskustelun kulkuun liittyvä tehtävä. Funktiosanoja ovat esimerkiksi partikkelit, apuverbit ja pronominit. Toisin kuin sisältösanoilla, funktiosanoilla ei ole referentiaalista merkitystä eli ne eivät viittaa kielenulkoisen maailman asioihin. Funktiosanat ovat tyypillisesti lyhyempiä kuin sisältösanat. Esimerkki funktiosanasta on suomen "että", jolla ei ole kielenulkoista merkitystä, vaan se pelkästään ilmaisee, että tietyntyyppinen sivulause alkaa. Funktiosanat muodostavat tyypillisesti suljetun luokan, eli niitä ei tule kieleen lisää.


title: Sisältösana

text: Sisältösana eli "leksikaalinen sana" tarkoittaa sanaa, jolla on referentiaalinen merkitys eli joka viittaa kielenulkoisen maailmaan. Sisältösanoja ovat substantiivit, adjektiivit ja verbit. Sisältösanojen lisäksi kielessä on funktiosanoja, joilla ei ole referentiaalista merkitystä. Esimerkiksi lausekkeessa "tyttö ja poika" sisältösanoja ovat sekä "tyttö" että "poika", jotka viittaavat kielenulkoisiin olioihin, mutta "ja" on funktiosana, joka ilmaisee rinnastuksen, kieliopillisen suhteen kahden olion välillä. Sisältösanat muodostavat avoimen luokan, eli kieleen voi tulla koko ajan lisää esimerkiksi substantiiveja ja verbejä.


title: Jo Cox

text: Helen Joanne ”Jo” Cox (22. kesäkuuta 1974 Batley, Yorkshire – 16. kesäkuuta 2016 Birstall, Yorkshire) oli brittiläinen poliitikko, joka toimi työväenpuolueen parlamenttiedustajana toukokuusta 2015 lähtien. Häntä ammuttiin ja puukotettiin kesäkuun 16. 2016, kun hän oli tapaamassa äänestäjiä vaalipiirissään Birstallissa Yorkshiressa. Hän kuoli saamiinsa vammoihin myöhemmin samana päivänä. .


title: Jo Cox

text: Helen Joanne Cox (o.s. Leadbeater) syntyi Batleyssä 1974. Hänen isänsä Gordon oli tehdastyöntekijä ja äitinsä Jean työskenteli koulun kanslistina. Oppikoulun jälkeen hän pääsi opiskelemaan Cambridgen Pembroke Collegeen politiikkaa ja yhteiskuntatieteitä. Kesäisin hän työskenteli samassa tehtaassa kuin isänsä. Myöhemmässä haastattelussa hän muisteli, etteivät hänen vaatimattomat lähtökohtansa olleet valmentaneet häntä Cambridgeen, jossa hyvillä suhteilla ja kontakteilla sekä syntymäpaikalla ja jopa murteella tuntui olevan suuresti merkitystä. Valmistuttuaan hän työskenteli poliittisena neuvonantajana työväenpuolueen parlamentinjäsenelle Joan Walleylle ja kampanjapäällikkönä Glenys Kinnockille eurovaalien aikana. Vuonna 2002 hän liittyi Oxfamiin, suureen brittiläiseen kehitysapujärjestöön. Oxfamin vuosiensa aikana hän kävi lukuisissa kriisikohteissa maailmalla ja kehitti kokemuspohjaisen näkemyksen maailmanpolitiikkaan. Oxfamin jälkeen vuosina 2009-2011 hänestä tuli äitiyskuolleisuuteen keskittyneen avustuskampanjan päällikkö. Seuraavaksi hän työskenteli kahdessa lastensuojelujärjestössä, Save The Children -järjestössä ja NSPCC:ssä. Cox oli nykyaikainen feministi ja toimi vuosina 2010-2014 työväenpuolueen naisverkoston puheenjohtajana. Lisäksi hän oli Freedom Fund on slavery-säätiön sekä Bill ja Melinda Gatesin säätiön neuvonantaja.


title: Jo Cox

text: Hänet valittiin alahuoneeseen parlamenttivaaleissa 2015. Työväenpuolueessa Coxia pidettiin nousevana vaikuttajana ja naisena, jolla on mahdollisuus vaikuttaa ihmisten elämään ja tehdä maailmasta parempi paikka. Työväenpuolueen puheenjohtajavaaleissa Cox nimesi Jeremy Corbynin ehdokkaakseen, mutta äänestikin Liz Kendallia, joka tuli neljänneksi. Puheenjohtajavaalien jälkeen Coxia arvosteltiin yhden tukemisesta ja toisen äänestämisestä, mutta tällä ei ollut haitallista vaikutusta hänen maineeseensa parlamentissa, jossa häntä pidettiin yhtenä suosituimmista ja mahdollisesti kyvykkäimmistä jäsenistä.


title: Jo Cox

text: Cox oli innokas vuorikiipeilyn harrastaja, joskin viimeisinä vuosinaan hän ehti harrastaa vain pyöräilyä Thames -joen varrella. Hän oli naimisissa ja kahden lapsen äiti.


title: Jo Cox

text: 16. kesäkuuta 2016 Cox oli tapaamassa äänestäjiä vaalipiirissään Yorkshiren Birstallissa, kun Thomas Mair hyökkäsi hänen kimppuunsa. Thomas Mair oli tekohetkellä 53-vuotias työtön puutarhuri. Hyökkäyksen aikana Mair ampui .22-kaliperisella poikkisahatulla kiväärillä Coxia kahdesti päähän ja kerran rintakehän alueelle, sekä puukotti tätä yhteensä 15 kertaa. Lisäksi Mair puukotti apuun tullutta sivullista, 77-vuotiasta Bernard Carter-Kennyä, joka jäi nopean hoidon ansiosta henkiin. Äärioikeistolainen ja äärikansallismielinen Mair huusi hyökkäyksen aikana iskulauseita "Britannia ensin" ja "Pitäkää Britannia itsenäisenä". Hänet pidätettiin pian iskunsa jälkeen. Pidätyksensä aikana hän sanoi poliisille olevansa "poliittinen aktivisti". Hänen tekemänsä hyökkäys ja Coxin murha tallentuivat valvontavideokameraan.


title: Jo Cox

text: Seuranneessa oikeudenkäynnissä Mair tuomittiin elinkautiseen ilman armahdusmahdollisuutta. Tuomionjulistuksessaan tuomari Justice Wilkie sanoi Mairille: "Cox oli elinvoimainen, avosydäminen, osallistuva ja antelias ... Sanan todellisessa mielessä hän oli patriootti. Te vain haluatte esittää patrioottia."


title: Kabardia

text: Kabardia () on historiallinen valtio, jonka alue vastasi suurin piirtein nykyistä Venäjän federaatioon kuuluvaa Kabardi-Balkarian tasavaltaa pohjois-Kaukasiassa.


title: Kabardia

text: Kabardit ovat olleet alueen ensimmäisiä tunnettuja asukkaita ja he tulivat sinne lännestä. Heidät mainitaan nimillä zigei ja zikhi lähteissä, jotka ajoittuvat ajanlaskun 500 ensimmäiselle vuodelle. Ensimmäisellä vuosisadalla kreikkalainen maantieteilijä Strabon kirjoitti zigei-kansasta, joka asui Gorgrippian tuolla puolen. Strabon kuvasi zigeiden aluetta satamattomaksi ja vuoristoiseksi, ja kertoi heidän ansaitsevan elantonsa merirosvouksella ja ryöstöretkillä aina Mustanmeren rannikon siirtokuntiin asti. Rooman valtakunnan historiassa zikhit mainitaan ensimmäisen kerran 200-luvulla. 400-luvulla Roomassa tiedetään olleen zikhi-lähettiläitä ja kauppiaita. Roomalla oli samoin kauppiaita, lähettiläitä ja sotilaita zikhien mailla.


title: Kabardia

text: 1200-luvulla alueelle saapuneet mongolit tuhosivat pitkälle kabardien alueelle rakentaman yhteiskunnan. Mongolit kutsuivat heitä nimellä "jerkei", joka tarkoittaa "tien tukkivaa", "vastuksena olevaa". Mongolit eivät kutsuneet pelkästään kabardeja jerkeiksi, vaan se oli yleisnimitys pohjois-Kaukasiassa asuville kansoille. 1400-luvun matkakirjailijan Giosofat Barbaron teoksessa heidät mainitaan nimellä "Cheuerthei". Jerkein venäjänkielinen versio tuli aikanaan länsi-Euroopassa kaikista adygei-kansoista käytetyksi yleisnimeksi tšerkessi.


title: Kabardia

text: Kabardien alueeksi määriteltiin Kaspianmereen laskevan Terek-joen rannat. 1400-luvulla Terekin läntisen osan aluetta kutsuttiin Iso-Kabardiaksi ja itäistä osa Pieneksi Kabardiaksi. Näitä nimityksiä käytettiin vielä 1800-luvulla.


title: Kabardia

text: 1500-luvun alussa Kultainen orda poistui pohjois-Kaukasiasta ja Krimin kaanikunta pyrki valtaamaan ordan jättämiä alueita. Kabardia, joka oli ollut yksi alueen hallitsevista heimoista etsi muiden lailla tukea ulkopuolelta. Vastustaakseen Krimin kaanin Devlet I Girayn vaatimuksia Kabardian ruhtinas Temrjuk etsi liittolaista Venäjästä vuonna 1557. Tsaari Iivana Julma, joka oli vallannut jo Astrahanin kaanikuntaan kuuluneen osan pohjois-Kaukasiasta suostui tähän ja vahvisti liiton naimalla Temrjukin tyttären Maria Temrjukovnan 1561.


title: Kabardia

text: Vuonna 1739 Kabardia itsenäistyi uudelleen. Vuonna 1774 alue joutui taas Venäjän keisarikunnan valtaan kabardien sitkeästä vastarinnasta huolimatta. Venäjän-Tšerkessian sodan jälkeen Venäjä suoritti pohjois-Kaukasiassa adygei-heimoja vastaan suunnatun etnisen puhdistuksen, joka kohdistui myös kabardeihin vuonna 1864. Kansojen jäseniä pakkosiirrettiin muualle laumoissa ja heitä kuoli tuhansittain nälkään. Monet pakenivat alueelta, lähinnä Osmanien valtakuntaan ja Iraniin. Vuonna 2011 Georgia julisti etnisen puhdistukseen olleen suunniteltu joukkomurha.


title: Anders Carlsson

text: Anders Carlsson -nimisiä henkilöitä ovat:


title: Brian L. Davies

text: Brian L. Davies on yhdysvaltalainen historioitsija. Hän työskentelee historian professorina Texasin yliopistossa San Antoniossa.


title: Brian L. Davies

text: Hän suoritti maisterin tutkinnon 1977 Chicagon yliopistossa, jossa myös väitteli tohtoriksi 1983. Hän on erikoistunut Venäjän historiaan, ja hänen tutkimuksen kohteinaan ovat Euroopan varhainen uuden ajan historia sekä Osmanien valtakunnan ja keski-Aasian historia. Hän on erityisen kiinnostunut vertailevaan varhaismodernin ajan valtionkehityksen ja kapitalistisen maailmanjärjestyksen kehityksen tutkimiseen. Davies on myös toimittanut seuraavat teokset:


title: Jessica Watson

text: Jessica Watson (s. 8. toukokuuta 1993 Gold Coast) on australialainen yksinpurjehtija. Hän piti halussaan nuorimpana yksin maailmanympäri purjehtimisen ennätystä ennen Laura Dekkeriä. Hän sai ennätyksen nimiinsä toukokuussa 2010 3 päivää ennen kuin täytti 17 vuotta. Matka kesti 210 päivää. Toisin kuin Dekker, Watson purjehti maailman ympäri käymättä välillä satamassa. Watsonin käyttämän aluksen nimi oli Ella's Pink Lady. Aluksen pituus oli 30 jalkaa. World Speed Sailing Record Council ei tunnusta ennätystä virallisesti, koska kyseinen organisaatio lakkautti kategorian "nuorin" sen jälkeen, kun Jesse Martin purjehti yksin maailmanympäri 18-vuotiaana vuonna 1999.


title: Hjalmar Rautiainen

text: Johan Hjalmar Rautiainen (17. marraskuuta 1879 Akaa – 21. maaliskuuta 1961 Helsinki) oli suomalainen taidemaalari.


title: Hjalmar Rautiainen

text: Rautiainen kävi Taideteollista keskuskoulua vuonna 1900 ja Suomen Taideyhdistyksen piirustuskoulua Turussa 1896 sekä Helsingissä 1900–1903. Hän osallistui Suomen Taiteilijain näyttelyihin 1933–1939, 1941 ja 1942.


title: Hjalmar Rautiainen

text: Rautiainen on maalannut 1906 Helsingin Kalliossa sijaitsevan Pyhän Sydämen kappelin seiniä kiertävät freskot, joiden aiheena on raamatunkertomus viisaista ja tyhmistä neitsyistä.


title: Hampaiden harjaus

text: Hampaiden harjaus on toimenpide, jossa ihminen puhdistaa hampaansa käyttäen hammasharjaa. Hampaiden harjaamisen tarkoitus on pitää hampaat puhtaina sekä estää hampaiden reikiintymistä ja ientulehdusta. Harjaus poistaa hammasplakin hampaiden pinnoilta ja väleistä sekä ienrajasta.


title: Hampaiden harjaus

text: Hampaiden harjauksessa voidaan käyttää tavanomaista hammasharjaa tai sähköhammasharjaa. Tavanomaisella hammasharjalla hampaat harjataan nykyttävällä liikkeellä eteen ja taakse. Sähköhammasharjaa kuljetetaan hitaasti hammaskaarella ienrajaa myötäillen. Harjauksessa voidaan käyttää myös hammastahnaa.


title: Hampaiden harjaus

text: Harjauksen päätteeksi hampaat voidaan huuhdella vedellä.


title: Toivo Talvi

text: Toivo Talvi, sukunimi aik. "Rautell" (31. maaliskuuta 1882 Nurmijärvi – 21. joulukuuta 1947 Helsinki) oli suomalainen taidemaalari, graafikko ja kuvittaja.


title: Toivo Talvi

text: Talvi kävi Suomen Taideyhdistyksen piirustuskoulun 1904–1907 ja opiskeli myös Helsingin yliopiston piirustusalissa. Hän toimi oppikoulun piirustuksenopettajana Vaasassa 1907–1926. Talvi kiersi 1929–1930 Laatokan Karjalassa Suistamolla, Suojärvellä, Ägläjärvellä ja Tolvajärvellä tutkimassa seudun kansanperinnettä. Matkan tuloksena Talvi teki sarjan etsauksia joita käytettiin Martti Haavion kirjan "Viimeiset runonlaulajat" kuvituksena.


title: Neptune François

text: Neptune François tai Le Neptune François on merkittävä oman aikakautensa meriatlas eli merikartasto, joka julkaistiin vuonna 1693 Hollannissa. Se on kopio samana vuonna Ranskassa julkaistusta alkuperäisteoksesta nimeltä "Le Neptune François ou Recueil des Cartes Marines levées et gravées par ordre du roy" (suom. jokseenkin: Neptune François eli kuninkaan määräyksestä kaiverrettu kokoelma merikarttoja).


title: Neptune François

text: Ranskan kuningas Ludvig XIV oli kiinnostunut tieteistä, mikä johti muun muassa Ranskan tiedeakatemian ja Pariisin observatorion perustamiseen vuosina 1666 ja 1667. Näitä uudistuksia toteutti ministeri Jean-Baptiste Colbert (1619–1683) kuninkaan vahvalla tuella. Colbertin toimeksiannosta ryhmä tiedeakatemian matemaatikkoja ja astronomeja, apunaan Ranskan laivaston merihydrografian osaajia, ryhtyi kartoittamaan Manner-Euroopan rannikkoalueita 1680-luvulla. Ryhmää johtivat Joseph Sauver (1653–1716) ja Jean-Mathieu de Chazelles (1630–1682), jotka saivat apua myös astronomeilta Philippe de La Hire (1640–1718) ja Jean Picard (1620–1682). Sauver oli akateemikko ja kuninkaallisten prinssien matematiikan opettaja. Myös de Chazelles oli akateemikko ja sen lisäksi laivainsinööri.


title: Neptune François

text: Ryhmän työn tuloksena syntyi upea meriatlas, "Le Neptune François ou Recueil des Cartes Marines levées et gravées par ordre du roy". Teos sisälsi 29 rannikkokarttaa Norjasta Gibraltarille saakka. Kartaston julkaisi vuonna 1693 Pariisissa kuninkaallinen painotalo "Imprimerie royale" Alexis-Hubert Jaillot’n (n. 1632–1712) johdolla. Jaillot oli julkaisutoimittaja, kaivertaja sekä maantieteilijä, joka oli nimitetty kuninkaalliseksi maantieteilijäksi. Uutta merikartastoa mainostettiin lehdessä "Le Journal de Sçavans," ja sitä myi "Chez Claude Gournai". Lisäksi ilmoitettiin, että atlaksesta julkaistaan toinen osa, joka käsittelisi navigointia Välimerellä. Tällaista toista osaa ei kuitenkaan koskaan julkaistu.


title: Neptune François

text: Kartastolla oli valtava vaikutus sekä merten kartoituksessa että korografiassa – niin suuri, että jo samana vuonna eli 1693 ranskalaisen atlaksen – aivan samalla tavalla kaiverrettu ja painettu – kopio ilmestyi myös Amsterdamissa Hollannissa. "Le Neptune Françoisin" reproduktion julkaisi Pieter Mortier, ranskalaisen poliittisen pakolaisen jälkeläinen. Mortierille oli vuonna 1690 myönnetty oikeus julkaista ja levittää ranskalaisten kustantajien karttoja ja kartastoja Hollannissa, ja hän hyödynsi tätä oikeutta täydellä teholla. Mortierin ei ollut mahdollista saada käsiinsä alkuperäisiä painolaattoja, mutta hän kaiverrutti samanlaiset ja julkaisi ne sitten alkuperäisillä valmistusmerkinnöillä.


title: Neptune François

text: Mortier julkaisi "Le Neptune Françoisista" kolme erilaista painosta: ranskankielisen version ohella julkaistiin englantilaiset ja hollantilaiset painokset. Näiden lisäksi Mortier julkaisi atlaksesta toisen osan "Cartes marines à l'usage des armées du roy de la Grande Bretagne" (suom. suunnilleen: Merikarttoja Ison-Britannian kuninkaan armeijan käyttöön). Toinen osa oli yleensä sidottu yhteen "Le Neptune Françoisin" kanssa, ja se sisälsi yhdeksän suurikokoista karttaa. Kartat olivat englantilaista alkuperää, ja ne suunnitteli ja kaiversi Romeyn de Hooghe. De Hooghe oli tuolloin Vilhelm III Oranialaisen palveluksessa. Hollantilainen ja englantilainen versio olivat aikansa kalleimmat Amsterdamissa julkaistut merikartastot.


title: Neptune François

text: Vuonna 1681 hollantilainen Johannes Van Keulen (1654–1715) oli julkaissut merikartastojen merkkiteoksen "De Nieuwe Groote Lichtende Zeefakkel" (suom. jokseenkin: Uusi suuri loistava merisoihtu), jolla Van Keulen saavutti monopoliaseman karttamarkkinoilla. Mortier pyrki ja pystyikin kilpailemaan "Zeefakkelin" kanssa julkaisemalla "Le Neptune Françoisin".


title: Neptune François

text: "Le Neptune François" sisälsi suurempia ja koristeellisempia karttoja kuin mikään vastaava julkaisu sitä ennen. Navigaattoreille se oli tehokas ja moderni työkalu, joka tarjosi aiempaa yksityiskohtaisempaa tietoa Euroopan rannikoista. Se myös esitti tietoa tavalla, joka oli aivan uutta kartografian alalla. Kartat näyttivät tärkeimmät maantieteelliset piirteet. Karttoihin oli piirretty rakennusryhmiä, jotka merkitsivät väestökeskittymiä, telakoita tai elinkeinoja (metalliteollisuus, kalastus). Karttoihin on merkitty myös eri kaupunkien tai paikkakuntien tyypillisiä paikallisia tuotteita: appelsiineja, sitruunoita, erilaisia pähkinöitä, viiniä, sardiineja tai suolaa. Joitain kohteita oli esitetty karttalehden reunassa suurennettuina osioina. Tietoa löytyy myös salmista, hiekkasärkistä, merenpohjan tyypistä ja satamista.


title: Neptune François

text: Kartaston käyttö käytännön tasolla merenkävijäin keskuudessa jäi kuitenkin vähäiseksi, ja he suosivat vanhoja karttojaan. Uusia karttoja pidettiin näet liian suurina ja kalliina. Niiden käyttö vaati myös suurta määrää laskutoimituksia, mikä saattoi johtaa virheisiin. Navigointi perustui edelleen sekä kokemukseen että suulliseen perimätietoon. Uutta suurenmoista teosta pidettiinkin sopivampana Aurinkokuninkaan kirjakaappiin kuin käytännöllisenä merenkulkuoppaana.


title: Tuuli Koivu

text: Tuuli Koivu on suomalainen taloustieteilijä. Hän työskentelee Nordeassa ekonomistina erikoisalueinaan euroalueen makrotalous ja rahapolitiikka. Aiemmin Koivu on työskennellyt ekonomistina Suomen Pankissa, Kiinan talouteen erikoistuneena ekonomistina Euroopan keskuspankissa, Rahoitusvakausvirastossa sekä valtiovarainministeriössä.


title: Tuuli Koivu

text: Koivu on koulutukseltaan kauppatieteiden tohtori. Hän väitteli tohtoriksi Jyväskylän yliopistosta vuonna 2012 otsikolla "Monetary Policy in Transition - Essays on Monetary Policy Transmission in China".


title: Jacob Levy Moreno

text: Jacob Levy Moreno (syntyjään Iacob Levy, 18. toukokuuta 1889 Bukarest, Romania – 14. toukokuuta 1974 Beacon, New York, USA) oli itävaltalais-yhdysvaltalainen psykiatri ja sosiaalipsykologi, ajattelija ja kouluttaja, psykodraaman ja sosiometrian kehittäjä sekä ryhmäpsykoterapian keskeisiä tienraivaajia.


title: Jacob Levy Moreno

text: Hän opiskeli Wienin yliopistossa vuosina 1912–1917 valmistuen lääkäriksi (MD). Hän avasi psykiatrin yksityisvastaanoton Vöslaussa, joka sijaitsee runsas 30 kilometrin päästä Wienistä etelään. Hän toimi myös yleisenä terveysviranomaisena, ja sai alle vuodessa nimityksen läheisen Mitteldorfn valtionsairaalan ylitarkastajaksi.


title: Jacob Levy Moreno

text: Vuonna 1918 Moreno perusti filosofiaa ja avantgardista kirjallisuutta kuukausittain julkaisevan Daimon-aikakauslehden. Hän toimitti ja julkaisi lehteä usean vuoden ajan. Hän oli ollut jo lapsuudestaan lähtien näytelmien ystävä ja vähitellen kiinnostus teatteri-improvisaatioon kasvoi. Vuonna 1921 hän organisoi Das Stegreiftheater-ryhmän ("spontaaniteratteri").


title: Erinomanlaiset

text: Erinomanlaiset on Anttila-tavarataloketjun kahdeksanosainen komediasarja, joka julkaistiin ketjun Facebook-sivuilla keväällä 2016. Sarja on maailman ensimmäinen Facebookissa julkaistu tuotantosarja. Sarja esitettiin kokonaisuudessaan myös TV5:llä 13. kesäkuuta 2016.


title: Erinomanlaiset

text: Sarjan pääosissa näyttelevät Jaana Saarinen, Mimosa Willamo ja Taisto Oksanen. Sarjassa seurataan kauppakeskus Sellon myymälän henkilökunnan työtä ja arkea. Sarja kuvattiin myös Sellon Anttilan tiloissa.


title: Erinomanlaiset

text: Sarjan ensimmäistä osaa "Tanssibattle" on katsottu Anttilan Facebook-sivujen kautta yli 780 000 kertaa. TV:ssä esitettyä jaksoa katsoi keskimäärin 61 000 katsojaa.


title: James Michael McAdoo

text: James Michael Ray McAdoo (s. 4. tammikuuta 1993 Norfolk, Virginia) on yhdysvaltalainen koripalloilija, pelipaikaltaan iso laitahyökkääjä.


title: James Michael McAdoo

text: Isona laitahyökkääjänä pelaavaa McAdoota ei varattu NBA:han , mitä ennen hän pelasi kolme kautta Pohjois-Carolinan yliopiston (Chapel Hill) joukkueessa. Syksyllä 2014 hän teki sopimuksen NBA-joukkue Golden State Warriorsin kanssa, joka kuitenkin purki sopimuksen kuukautta myöhemmin. Pelikautensa McAdoo aloitti GSW:n farmijoukkue Santa Cruz Warriorsissa D-liigassa. Vuoden 2015 puolella McAdoo teki ensin kahdesti kymmenpäiväisen sopimuksen GSW:n kanssa ja helmikuussa loppu- ja seuraavan kauden kattaneen sopimuksen. GSW käytti häntä useasti myös D-liigassa. Sekä GSW että SCW voittivat sarjansa keväällä 2015, ja McAdookin saavutti sekä NBA:n että D-liigan mestaruuden. Myös kaudella 2015–2016 GSW ylsi NBA:n loppuotteluihin. Vuonna 2017 McAdoo voitti Warriorsissa toisen NBA-mestaruutensa.


title: James Michael McAdoo

text: Kesällä 2017 McAdoo siirtyi Philadelphia 76ersiin. Hän ei kuitenkaan saanut siellä peliaikaa ja siirtyi kesällä 2018 Italiaan Auxilium Torinon joukkueeseen.


title: James Michael McAdoo

text: McAdoo on kaukaista sukua NBA:n aikakautensa tähtipelaajiin kuuluneelle Bob McAdoolle. Hänen molemmat vanhempansa pelasivat koripalloammattilaisina Euroopassa.


title: Michael French

text: Michael Clark, joka tunnetaan paremmin nimellä Michael French (s. 17 syyskuuta 1962, Lontoossa) on brittiläinen näyttelijä, joka tunnetaan David Wicksin roolista sarjassa "EastEnders" (1993–1996, 2012, 2013–2014), Nick Jordanin roolista sarjassa "Casualty" (esitetty ennen Suomessa myös nimellä "Sairaalaelämää" (1998, 2008–2013), ja sen spin-off sarjassa "Holby Cityn sairaala" (1999–2000, 2006, 2010) sekä Tohtori Tom Gilderin roolista sarjassa "Naapureita ja ystäviä" (2002–2004).


title: Isnäs

text: Isnäs on kylä Länsi-Loviisassa lähellä Porvoota, Itämeren rannalla. Se on osa entistä Pernajan kuntaa, nykyistä Loviisan kaupunkia. Sen postinumero on 07750. Vuonna 2014 alueella oli 541 asukasta. Isnäsissä on kaksi koulua. Siellä sijaitsee myös Sea Golf Rönnäs -golfkenttä.


title: Isnäs

text: Isnäsissä on Porvoon kaupungin Itä-Uudenmaan pelastuslaitoksen sopimuspalokunta, Isnäs FBK. Vapaapalokuntaa ylläpitäväm yhdistys, Isnäs Frivilliga Brandkår r.f., rekisteröitiin patentti- ja rekistetihallituksen yhdistysrekisteriin 28. lokakuuta 1924.


title: Corey Hawkins

text: Corey Antonio Hawkins (s. 22. lokakuuta 1988) on yhdysvaltalainen näyttelijä, joka tunnetaan parhaiten rooleistaan Heathina televisiosarjassa "The Walking Dead" ja Dr. Drena elokuvassa "Straight Outta Compton".


title: Lukon koulu

text: Lukon koulu on Mäntsälän Lukonmäellä, noin kuusi kilometriä Mäntsälän keskustasta luoteeseen sijaitseva runsaan 30 oppilaan suomenkielinen alakoulu (luokka-asteet 1–6). Kyläkoulun puurakenteinen rakennus on vuodelta 1924.


title: Myllymäen koulu (Mäntsälä)

text: Myllymäen koulu on Mäntsälän keskustan eteläosassa toimiva noin 280 oppilaan suomenkielinen alakoulu (luokka-asteet 1–6).


title: Myllymäen koulu (Mäntsälä)

text: Koulun pihapiirissä toimii päiväkoti. Koulun läheisyydessä sijatsevat muun muassa Ehnroosin koulu (500 oppilaan yläkoulu), kotiseutumuseo, kansalaisopisto, jäähalli, monitoimitalo ja Mäntsälän kirkko.


title: Hyökännummen koulu

text: Hyökännummen koulu on Mäntsälän kunnan etetäosassa, lähellä Tuusulan Kellokoskea sijaitseva suomenkielinen, noin 150 oppilaan alakoulu (luokka-asteet 1–6, lisäksi esikoulu). Samassa rakennuksessa toimii myös päiväkoti.


title: Tornikallio

text: Tornikallio on kallio Lapinjärven kunnassa Porlammin kylässä. Tornikallio on tunnettu Struven ketjun "Porlom II" -mittapisteestä. Tornikalliolla oli 1980-luvulle saakka Maanmittauslaitoksen kolmiomittaustorni. Nykyään alue on metsittynyt Struven ajoista, mutta se on edelleen suosittu näköalapaikka.


title: Nummisten koulu

text: Nummisten koulu on Mäntsälän kunnan eteläosan Nummisessa, lähellä Mustijokea toimiva noin 150 oppilaan suomenkielinen alakoulu (luokka-asteet 1–6). Koulurakennus on uusi, se valmistui vuonna 2013 jolloin sinne siirtyivät aiemman Nummisten koulun ja Mattilan koulun oppilaat ja henkilökunta. Koulun yhteydessä toimii Nummisten päiväkoti.


title: Ohkolan koulu

text: Ohkolan koulu on Mäntsälän kunnan eteläosan Ohkolassa, maanteitse noin 14 kilometriä Mäntsälän keskustasta lounaaseen (Tuusulan Kellokosken suuntaan) sijaitseva vajaan sadan oppilaan suomenkielinen alakoulu (luokka-asteet 1–6).


title: Saaren koulu (Mäntsälä)

text: Saaren koulu on Mäntsälän kunnan pohjoisosassa toimiva, syksyllä 2013 uusissa tiloissa Saaren kartanon maisemissa toimintansa aloittanut neljän kylän yhteinen, noin sadan oppilaan suomenkielinen alakoulu (luokka-asteet 1–6). Lisäksi koulunkäyntiä harjoittelee toista kymmentä esikoululaista. Samassa rakennuksessa toimii päiväkoti.


title: Sälinkään koulu

text: Sälinkään koulu on Mäntsälän kunnan Sälinkäällä, maanteitse vajaa 11 kilometriä Mäntsälän keskustasta luoteeseen sijaitseva, erityisesti Sälinkään, Kaanaan ja Sulkavan kylien asukkaita palveleva noin 120 oppilaan suomenkielinen alakoulu (luokka-asteet 1–6).


title: Sääksjärven koulu (Mäntsälä)

text: Sääksjärven koulu on Mäntsälän kunnan kaakkoisosan Sääksjärvellä toimiva noin 80 oppilaan suomenkielinen alakoulu (luokka-asteet 1–6). Esikoulua käy lisäksi muutama oppilas. Koulun vanhempi rakennus on yli satavuotias.


title: Emily Ratajkowski

text: Emily O’Hara Ratajkowski (s. 7. kesäkuuta 1991 Westminster, Lontoo, Englanti) on yhdysvaltalainen malli ja näyttelijä. Hän nousi kuuluisuuteen vuonna 2013 esiinnyttyään Robin Thicken kappaleen ”Blurred Lines” kiistanalaisella musiikkivideolla.


title: Emily Ratajkowski

text: Ratajkowskin mallinura on edennyt mainostöistä "art house" erotiikkaan ja korkeatasoiseen muotiin. Hän esiintyi "treats!"-erotiikkalehden vuoden 2012 maaliskuun numerossa, mikä johti hänen esiintymiseensä kappaleiden ”Blurred Lines” ja Maroon 5:n ”Love Somebody” musiikkivideoilla. Hän esiintyi "Sports Illustratedin" vuosittaisessa uimapukunumerossa vuosina 2014 ja 2015.


title: Emily Ratajkowski

text: Ratajkowski näytteli lapsena San Diegossa ennen sivurooliaan televisiosarjassa "iCarly". Hän teki elokuvadebyyttinsä vuoden 2014 elokuvassa "Gone Girl" näytellen Ben Affleckin hahmon rakastajatarta. Vuonna 2015 Ratajkowski näytteli muun muassa elokuvissa "Entourage" ja "We Are Your Friends".


title: Temrjuk (ruhtinas)

text: Temrjuk (? - 1570/1571) oli Kabardian prinssi, ja yksi ensimmäisistä historiassa nimellä mainituista kabardeista.


title: Temrjuk (ruhtinas)

text: 1500-luvun alussa aikoinaan mahtava Kultainen orda vetäytyi Kaukasian alueelta itään jättäen sinne perinnökseen aiemmin hallitsemiaan kaanikuntia, kuten Krimin, Kazanin ja Astrahanin kaanikunnat. Kaanikunnat ajautuivat kiistoihin alueiden omistuksesta. Monet Kaukasian kaanikuntien ja pienempien alueiden hallitsijoista etsivät tukea Venäjästä, joka Iivana IV Julman johdolla valtasi Kazanin ja Astrahanin kaanikunnat, ja liitti ne alueisiinsa vuosien 1552-1556 aikana. Kaani Devlet I Girayn hallitsema Krimin kaanikunta kävi aktiivisesti sotaa Venäjää vastaan Kaukasian omistuksesta. Vakiinnuttaakseen valtaansa alueella Iivana IV Julma rakensi Kaukasiaan linnakkeita ja toi sinne varuskuntia. Hän etsi myös liittolaisia, jonka sai Temrjukin johtamasta Kabardiasta. Liittoutuman sinetöimiseksi hiljattain ensimmäisen vaimonsa menettänyt Iivana solmi avioliiton Temrjukin tyttären Kutšenein kanssa 1561. Häiden kynnyksellä Kutšenei kääntyi Islaminuskosta Venäjän ortodoksiseen kirkkoon ja otti itselleen venäläisemmältä kuulostavan nimen, Maria Temrjukovnan.


title: Temrjuk (ruhtinas)

text: Liittolaissuhteen vaalimiseksi Temrjuk lähetti yhden pojistaan oppiin Moskovaan. Temrjukin pojasta tuli aikaa myöten yksi opritšnikeista, joita joskus kutsutaan Iivana Julman salaisiksi poliiseiksi.


title: Temrjuk (ruhtinas)

text: Osmanien valtakunta ja Krimin kaanikunta tekivät yhteisen sotaretken Astrahaniin 1569. Se päättyi turkkilaisten ja tataarien tappioon, mutta Krimin kaani Devlet aloitti omat sotatoimensa 1571. Hän valtasi ja poltti Moskovan samana vuonna ja hänen joukkonsa hyökkäsivät myös itäänpäin tuhotakseen Iivanan Kaukasiaan rakentaman linnakkeen. Krimin tataareja vastaan taistellut Termjuk kuoli tämän operaation aikana.


title: Pjotr Semenovitš Serebrjanyi-Obolenski

text: Pjotr Semenovitš Serebrjanyi-Obolenski (? - heinä/elokuu 1571) oli venäläinen ruhtinas, sotilas ja valtiomies tsaari Iivana IV Julman aikana.


title: Pjotr Semenovitš Serebrjanyi-Obolenski

text: Serebrjanyi-Obolenski oli mukana Kazanin kaanikunnan valtaamisessa 1562. Lisäksi hän osallistui muun muassa Liivinmaan sotaan, jossa komensi toista kahdesta Liivinmaan sodan Ulan taisteluun 1564 osallistuneesta venäläisestä armeijasta. Hänen kerrotaan myös johtaneen iskua turkkilaisjoukkoja ja kanavankaivuutyömaata vastaan Astrahanin sotaretken aikana 1569, mutta historiallisten lähteiden valossa on epävarmaa, tehtiinkö tällaista iskua todellisuudessa. Hän joka tapauksessa toi Kazanin varuskunnasta vahvistuksia Astrahanin linnakkeeseen, joka joutui pian puolustautumaan turkkilais-tataariarmeijan piiritystä vastaan.


title: Pjotr Semenovitš Serebrjanyi-Obolenski

text: Tsaarin vihaamaan venäläiseen pajariluokkaan kuulunut Serebrjanyi-Obolenski teloitettiin 1571 Iivana Julman käskystä.


title: Hengellisiä Sanomia

text: Hengellisiä Sanomia oli Helsingissä vuosina 1836–1838 ilmestynyt uskonnollinen aikakauslehti.


title: Hengellisiä Sanomia

text: Ruotsinkielisen "Tidningar i Andeliga Ämnen" -lehden rinnalla julkaistu "Hengellisiä Sanomia" oli Lönnrotin "Mehiläisen" ohella ensimmäinen suomenkielinen aikakauslehti, syntyvaiheiltaan hieman sitä varhaisempikin. Nurmijärven kappalaisen Johan Fredrik Berghin julkaisemat ja toimittamat "Sanomat" oli tarkoitettu kansan luettavaksi, kun taas ruotsinkielinen lehti oli suunnattu lähinnä papistolle. Suurin osa aineistosta oli samaa, mutta etupäässä ruotsalaisesta ja saksalaisesta lehdistöstä ja hartauskirjallisuudesta lainatun aineiston käännökset ilmestyivät suomenkielisessä asussa yleensä ruotsinkielistä lehteä myöhemmin. Alkuperäisaineistoa edustivat toimittajan veljen Julius Immanuel Berghin vanhalla runomitalla tekemät virret, Konstantin Schroederin runot ja Johan Fredrik Berghin saarnat. Berghit olivat kotoisin Suonenjoelta, mikä näkyi lehden kielen itäsuomalaisuuksina. Mahdollisesti niihin vaikutti myös apuaan tarjonnut Carl Axel Gottlund. Monet esimerkiksi lähetystyöhön liittyvät suomenkieliset sanat esiintyivät lehdessä ensimmäistä kertaa. Ylivieskan kappalaisen Jonas Laguksen avustama lehtipari edusti sisällöltään herännäisyyttä, mikä johti vaikeuksiin sensuuriviranomaisena toimineen Porvoon tuomiokapitulin kanssa.


title: Hengellisiä Sanomia

text: "Hengellisiä Sanomia" ilmestyi G. O. Waseniuksen kirjapainosta kerran viikossa kahdeksansivuisena ja oktaaviokoisena ja siten hieman "Tidningaria" pienempänä. Lehtien levikki ja vaikutus jäi toivottua vaatimattomammaksi. Suomenkielisellä lehdellä oli ensimmäisenä ilmestymisvuotenaan 372 postitilausta, vuotta myöhemmin 412 ja viimeisenä vuonna 270. Ruotsinkielisen lehden toimintaa jatkoi vuonna 1839 sivistyneistölle tarkoitettu ja sisällöltään teologisempi "Evangeliskt Weckoblad", kun taas paremmin menestynyt "Hengellisiä Sanomia" lopetettiin.


title: Manuel

text: Manuel on miehen etunimi, nimien Immanuel ja Emanuel lyhentynyt muoto. Manuel esiintyy joissakin maissa myös sukunimenä.


title: Manuel

text: Suomessa nimi Manuel on Väestörekisterikeskuksen tietojen mukaan annettu kesäkuuhun 2016 mennessä noin 1550 henkilölle.


title: Manuel

text: Nimeä Manuel ei tässä muodossa ole suomen- eikä ruotsinkielisessä kalenterissa, mutta Immanuelin nimipäivä on 26. maaliskuuta. Ortodoksisessa kalenterissa Manuel sen sijaan on kesäkuun 17. päivällä tämän nimisen persialaisen marttyyrin muistoksi. Manuel, Sabel ja Ismael olivat legendan mukaan Persian kuninkaan lähettiläitä, jotka vuonna 361 saapuivat Khalkedoniin neuvottelemaan Rooman valtakunnan kanssa rauhasta, mutta kun keisari Julianus Apostata totesi heidän olevan kristittyjä, hän mestautti heidät.


title: Collins Hart

text: Collins Hart (s. 4. syyskuuta 1985) on suomalainen entinen aitajuoksija. Hänen seuransa oli Lahden Ahkera, ja häntä valmensi Aleksander Grahov ja vuonna 2006 Seppo Haavisto.


title: Collins Hart

text: Hart voitti hopeaa Kalevan kisojen 400 metrin aitajuoksussa Jyväskylässä vuonna 2006 ajalla 51,80 s. Samana vuonna Hart voitti myös Viestijuoksun Suomen-mestaruuden 4 × 400 metrin viestijuoksussa juosten seuransa kolmannen osuuden. Hyvä kausi täydentyi Suomi–Ruotsi-maaotteluedustukseen, jossa hän sijoittui kolmanneksi ajalla 52,21 s.


title: Collins Hart

text: Hart lopetti uransa kauden 2009 jälkeen vain 23-vuotiaana.


San Antonion roomalaiskatolinen arkkihiippakunta () on vuonna 1874 perustettu katolisen kirkon arkkihiippakunta Texasissa. Vuonna 2014 siihen kuului 728 001 jäsentä ja 139 seurakuntaa, joissa työskenteli 309 pappia.


title: The Legend of Zelda: Breath of the Wild

text: The Legend of Zelda: Breath of the Wild on Nintendon kehittämä toimintaseikkailupeli, joka julkaistiin Wii U- ja Nintendo Switch -pelikonsoleille 3. maaliskuuta 2017. Se on "The Legend of Zelda" -pelisarjan 19. osa ja ensimmäinen peli, joka on kehitetty alusta alkaen teräväpiirtografiikkaa hyödyntäväksi. Pelissä on avoin pelimaailma.


title: The Legend of Zelda: Breath of the Wild

text: Peli julkistettiin ensi kerran vuonna 2013, ja se piti alun perin julkaista vuonna 2015. "Breath of the Wild" sai kriitikoilta erittäin myönteisen vastaanoton.


title: The Legend of Zelda: Breath of the Wild

text: "Breath of the Wildin" pelaaminen eroaa pelisarjan aiemmista osista huomattavasti, sillä peli sijoittuu avoimeen pelimaailmaan, joka on arviolta kaksitoista kertaa "" pelimaailmaa suurempi. Alkuperäisen "The Legend of Zeldan" (1986) hengessä pelaajalle ei anneta aluksi juurikaan ohjeita vaan hän voi aloittaa vapaasti pelimaailman tutkimisen omassa tahdissaan. Esimerkiksi luolastoja voi suorittaa haluamassaan järjestyksessä.


title: The Legend of Zelda: Breath of the Wild

text: Pelaaja ohjaa Link-nimistä hahmoa, joka voi hyppiä ja kiipeillä. Ympäristöstä voi löytää erilaisia lyömä- ja jousiaseita, kilpiä ja vaatetusta. Poimituista raaka-aineista voi laittaa ruokaa, joka palauttaa Linkin voimia. Pelaajan on mahdollista myös kesyttää hevonen ja ratsastaa sillä.


title: The Legend of Zelda: Breath of the Wild

text: "Twilight Princess HD:n" yhteydessä julkaistu Wolf Link-Amiibo on yhteensopiva "Breath of the Wildin" kanssa. Amiibon aktivointi lisää peliin Linkin kumppaniksi susi-Linkin, joka hyökkäilee vihollisten kimppuun ja metsästää Linkin kanssa.


title: The Legend of Zelda: Breath of the Wild

text: Peli alkaa pienestä luolasta, jossa Link herää 100 vuotta myöhemmin. Link saa käsiinsä Sheikah-laatan, jota hän tarvitsee seikkailun aikana. Astuttuaan ulos, hän tapaa nuotion äärellä vanhan miehen, jota Link ei muista. Link matkaa lähellä olevaan torniin, jonka hän pitää aktivoida, jotta hänen Sheikah-laatassaan olevaan karttaan ilmestyy sen alue. Vanha mies ilmestyy paikalle laskuvarjon kanssa ja aikoo kertoa Linkille, että kuka hän on, jos hän kerää neljestä Shrine luolastosta Spirit kappaleita. Link on kerännyt kappaleet ja hän matkaa temppelille, missä vanha mies odottaa. Mies paljastuu Zeldan isäksi. Hän kertoo Linkille, että mitä tapahtui 100 vuotta sitten ja kuinka Hyrulen linna joutui Ganonin kynsiin.


title: The Legend of Zelda: Breath of the Wild

text: Pelin tuottaja Eiji Aonuma on todennut halunneensa pohtia "Zelda"-pelien totunnaisia ominaisuuksia uudelleen ja tehdä pelin, jossa niitä rikottaisiin. Kun esimerkiksi pelisarjan edellinen konsoliosa oli suoraviivainen ja pelaaja seurasi tiettyä polkua, "Breath of the Wildin" loppuvastuksen voi halutessaan päihittää heti pelin alussa ja luolastoja suorittaa haluamassaan järjestyksessä. Peli on myös sarjan ensimmäinen osa, joka sisältää ääninäyttelyä. Link pysyy kuitenkin edelleen hiljaisena päähahmona. Aonuman mukaan pelaajan on vaikea samaistua hahmoon, mikäli hahmo sanoo jotakin, josta pelaaja on eri mieltä.


title: The Legend of Zelda: Breath of the Wild

text: Peli oli tarkoitus saada valmiiksi vuonna 2016, mutta kehitys viivästyi, sillä kehittäjillä oli ongelmia fysiikkamoottorin kanssa. Kehityksen aikana pelistä päätettiin tehdä versio myös Nintendon seuraavalle konsolille, Nintendo Switchille. Eiji Aonuman mukaan molemmissa versioissa on sama sisältö. Peli ei vaadi Wii U:n näytöllistä peliohjainta toimiakseen.


title: The Legend of Zelda: Breath of the Wild

text: Reggie Fils-Aimen mukaan "Breath of the Wild" jää viimeiseksi peliksi, jonka Nintendo kehittää Wii U:lle.


title: The Legend of Zelda: Breath of the Wild

text: Wii U- ja Switch-versioissa on sama sisältö ja kuvataajuus (30 fps), mutta Switch-versiossa on laadukkaammat äänet ja televisioon kytkettynä resoluutio on 900 p. Wii U -versiossa resoluutio on 720 p ja peli vaatii 3 Gt:n asennuksen.


title: The Legend of Zelda: Breath of the Wild

text: Vuoden 2016 E3-messuilla pelin demo sai myönteisen vastaanoton, ja muun muassa IGN valitsi sen messujen parhaaksi peliksi. Brandwatchin mukaan "Breath of the Wild" oli messujen puhutuin peli sosiaalisessa mediassa.


title: The Legend of Zelda: Breath of the Wild

text: "Breath of the Wild" sai pääpalkinnon vuoden 2016 Gamescom-messuilla ja se palkittiin odotetuimpana pelinä Game Awards 2016 -tapahtumassa.


title: The Legend of Zelda: Breath of the Wild

text: "Breath of the Wild" sai julkaisussa ylistävät arviot kansainväliseltä medialta. Metacritic-sivuston laskema painotettu keskiarvo valikoiduista 67 arvostelusta on 98/100. "Edge"-lehti antoi "Breath of the Wildille" arvosanan 10/10. Arvostelussa todettiin, että peli saattaisi jopa syrjäyttää "" pelisarjan parhaana teoksena. "Famitsū" antoi pelille täydet 40/40 pistettä.


title: The Legend of Zelda: Breath of the Wild

text: Peli on voittanut The Game Awards -palkinnon vuoden pelin (Game of the Year) kategoriassa. Peli on voittanut Golden Joystick Awards -palkinnon "Ultimate Game of the Year" kategoriassa.


title: The Legend of Zelda: Breath of the Wild

text: Peli on myynyt yhteensä 1,3 miljoonaa yksikköä maaliskuun aikana Wii U:lle ja Nintendo Switchille.


title: Mortuis

text: Mortuis (kuolleille, menehtyneille) on muistokivi, joka sijaitsee Suomenlinnassa, Piperin puiston itäreunassa. Obeliskimainen, arkkitehti Elsi Borgin suunnittelema kivi pystytettiin vuonna 1951 eri katastrofeissa menehtyneiden muistoksi.


title: Mortuis

text: Muistomerkissä on kaiverretut vuosiluvut, jotka viittaavat seuraaviin onnettomuuksiin:


title: Onam

text: Onam () on elo-syyskuussa Intian Keralan osavaltiossa vietettävä vuotuinen hindujuhla. Tapahtuma juhlistaa sadonkorjuuta ja hindujumala Mahabalia. Alappuzhassa järjestetään venekilpailu ja Thrissurissa norsukulkue.


title: Dumppi

text: Dumppi – Jyväskylän yliopiston kauppakorkeakoulun tietojärjestelmätieteen opiskelijat ry on Jyväskylän yliopiston kauppakorkeakoulun opiskelijoiden ainejärjestö. Dumppi ry on myös yksi Suomen Ekonomien kylteriyhdistyksistä sisarjärjestönsä Pörssi ry:n kautta. Yhdistys on perustettu vuonna 1968 ja sen jäseneksi voivat kuulua kaikki Jyväskylän yliopistossa kauppatieteiden maisterin tai kandidaatin tutkintoa suorittavat opiskelijat.


title: Dumppi

text: Dumppi ry:ssä on noin 1500 jäsentä, jotka koostuvat tietojärjestelmätieteen, kognitiotieteen sekä tietojenkäsittelytieteen opiskelijoista. Järjestön toimintaa johtaa hallitus, joka valitaan vuosittain marras-joulukuun syyskokouksessa. Dumpin toimitilat ovat Jyväskylän yliopiston Mattilanniemen kampuksella, jossa sijaitsee yhdistyksen toimisto sekä opiskelijoiden oleskelutila.


title: Dumppi

text: Yhdistyksen tehtäviin kuuluu jäsentensä etujen valvominen ja erilaisten opiskelua tehostavien sekä helpottavien palveluiden tarjoaminen. Dumppi myös tekee yhteistyötä opiskelijoille hyödyllisten verkostojen kanssa, tukee opiskelijoiden urheilu- ja liikuntatoimintaa sekä järjestää esimerkiksi erilaisia yritysvierailuita, ekskursioita sekä juhlia. Dumppi kuuluu Jyväskylän aktiivisimpiin opiskelijajärjestöihin.


title: Dumppi

text: Merkittäviä Dumpin alumneja ovat esimerkiksi Vantaan tietohallintojohtaja Ari Savander sekä pikselinviilajat-sarjakuvasta tuttu Antti Paajoki.


title: Dumppi

text: Dumpin jäseniä kutsutaan tuttavallisesti dumppareiksi. Ensimmäisen vuoden opiskelijat ovat fukseja; virallisesti heistä tulee dumppareita fuksiaisissa Harjun päällä vannottavan "Dumpparien valan" jälkeen. Dumpin järjestämiin vapaa-ajan tapahtumiin dumpparit pukeutuvat viininpunaisiin opiskelijahaalareihin.


title: Kamfeeni

text: Kamfeeni (CH) on terpeeneihin kuuluva orgaaninen yhdiste. Yhdistettä esiintyy luonnossa useiden kasvien eteerisissä öljyissä. Kamfeenia voidaan käyttää hajusteissa ja muiden orgaanisten yhdisteiden valmistamiseen.


title: Kamfeeni

text: Huoneenlämpötilassa kamfeeni on valkoista kiteistä ainetta ja sillä on kamferia muistuttava ominaishaju. Yhdiste ei liukene veteen, mutta liukenee moniin orgaanisiin liuottimiin kuten etanoliin, dietyylieetteriin, kloroformiin ja sykloheksaaniin. Kuumennettaessa kamfeeni sublimoituu helposti ennen sulamispistettään. Kuumennettaessa hapen läsnä ollessa kamfeeni hapettuu myös helposti kamfeniloniksi. Karboksyylihappojen kanssa reagoidessaan yhdiste muodostaa isobornyyliestereitä. Kamfeeni on kiraalinen ja optisesti aktiivinen yhdiste ja siitä tunnetaan (+)- ja (-)-enantiomeerit.


title: Kamfeeni

text: Kamfeenin molempia enantiomeereja esiintyy lukuisien kasvien eteerisissä öljyissä. Sitä esiintyy muun muassa havupuissa ja se on yksi tärpätin ainesosista, useissa laakerikasveissa, sitruksissa, sitruunaruohossa ja inkiväärissä.


title: Kamfeeni

text: Kamfeenia valmistetaan lähtemällä pineenistä. Pineeni voidaan joko kloorata isobornyylikloridiksi, joka reagoi Wagner–Meerwein-toisiintumisella kamfeeniksi tai isomeroitumisreaktiolla, jossa katalyyttinä toimii titaanidioksidi tai kulta adsorboituneena alumiinioksidin pinnalle. Sivutuotteena jälkimmäisessä prosessissa voi muodostua trisykleeniä.


title: Kamfeeni

text: Kamfeenia käytetään ainesosana hajusteissa. Siitä valmistetaan myös hajusteissa käytettäviä yhdisteitä kuten isobornyyliasetaattia, isoborneolia, kamferia ja isobornyylisykloheksanolia. Yhdiste voidaan kloorata hyönteismyrkkynä käytetyksi toksafeeniksi.


title: China Development Bank

text: China Development Bank (lyh. CDB), myös Kiinan kehityspankki, on Kiinan valtion omistama luottolaitos, joka tarjoaa keskipitkän ja pitkän aikavälin rahoitusta. Vuonna 1994 perustettu China Development Bank toteuttaa valtion asettamia sosiaalis-taloudellisia tavoitteita ja suuntaviivoja. China Development Bank on keskeinen työkalu Kiinan infrastruktuurin, perusteollisuuden ja kärkihankkeiden rahoittamisessa.


title: China Development Bank

text: CDB on esimerkiksi rahoittanut Kolmen rotkon padon rakentamista, Peking-Kowloon-rautatien rakentamista, maanlaajuisia vesi- ja maakaasunsiirtohankkeita, kansallisen öljyreservin, Pekingin olympialaisten kisapaikkaa, Shanghain maailmannäyttelyn ja Peking-Shanghai-suurnopeusradan. CDB on auttanut kiinalaisia suuryrityksiä kasvamaan, näihin lukeutuvat muiden muassa PetroChina, Sinopec, China Minmetals, Huawei ja ZTE. CDB:n lainakannassa on myös matalatuloisten asuntorakentamisen lainoja sekä opintolainoja.


title: China Minmetals

text: China Minmetals on Kiinan valtion omistama metalleilla kauppaa käyvä yritys. China Minmetals on yksi maailman suurimmista yrityksistä alallaan ja toimii maailmanlaajuisesti. Vuonna 1950 perustetun yrityksen pääkonttori sijaitsee Pekingissä ja se työllistää 177 000 henkeä. Yritys käy kauppaa muiden muassa kuparilla, alumiinilla, volframilla, tinalla, antimonilla, lyijyllä, sinkillä ja nikkelillä.


title: China Minmetals

text: Huhtikuussa 2011 China Minmetals yritti ostaa kanadalaisen kaivosyhtiön Equinox Mineralsin 6,5 miljardilla Yhdysvaltain dollarilla. Equinox Minerals hylkäsi tarjouksen ja hyväksyi Barrick Goldin 16 prosenttia korkeamman tarjouksen.


title: Matthew Dellavedova

text: Matthew Dellavedova (s. 8. syyskuuta 1990 Maryborough, Victoria) on australialainen koripalloilija, joka pelaa pelintekijänä tai heittävänä takamiehenä.


title: Matthew Dellavedova

text: Neljä kautta Saint Mary's Collegen joukkueessa pelannutta Dellavedovaa ei varattu NBA:han mutta Cleveland Cavaliers teki hänen kanssaan kaksivuotisen sopimuksen ja jatkosopimuksen kesällä 2015. Alkukesällä 2015 ja 2016 Cavaliers pelasi NBA:n loppuotteluissa Golden State Warriorsia vastaan. Jälkimmäisellä kerralla Cavaliers voitti seurahistoriansa ensimmäisen NBA:n mestaruuden.


title: Matthew Dellavedova

text: Dellavedova siirtyi kesällä 2016 Milwaukee Bucksiin ja palasi joulukuussa 2018 Cleveland Cavaliersiin.


title: Matthew Dellavedova

text: Australian miesten maajoukkuetta Dellavedova on edustanut muun muassa Lontoon kesäolympialaisissa 2012, Rio de Janeiron kesäolympialaisissa 2016 ja Espanjan MM-kilpailuissa 2014.


title: Visual Studio Code

text: Visual Studio Code on avoimen lähdekoodin monialustainen, ohjelmoijille tarkoitettu tekstieditori. Visual Studio Code on tällä hetkellä saatavilla Linuxille, MacOS:lle ja Windowsille. Siinä on tuki virheenkorjaukselle, Git-versionhallinnalle, syntaksin korostukselle, automaattiselle koodin täydennykselle (), katkelmille ("snippets") ja refaktoroinille. Se on laajalti mukautettavissa käyttäjän tarpeiden mukaan. Lisäksi siihen voi asentaa tai tehdä itse laajennuksia. Laajennukset voivat esimerkiksi olla teemoja tai tukea uutta ohjelmointikieltä.


title: Visual Studio Code

text: Visual Studio Code perustuu Electron-ohjelmistokehykseen, jota käytetään Node.js-ohjelmien suoritusympäristönä työpöydällä.


title: Visual Studio Code

text: Ilman laajennuksia Visual Studio tukee seuraavia ohjelmointi-, merkintä- ja määrityskieliä:


title: Anarkoprimitivismi

text: Anarkoprimitivismi on anarkismin suuntaus, joka keskittyy sivilisaation alun ja kehityksen kritiikkiin ja pyrkii käynnistämään kaikenkattavan ihmiselämän muuntumisen primitiiviseksi. Anarkoprimitivismi pienentäisi ihmisten määrää melko nopeasti.


title: Anarkoprimitivismi

text: Anarkoprimitivistit pyrkivät etsimään antropologiasta mallia ja innoitusta siihen millainen vapaa yhteiskunta olisi. Ajattelusuuntauksessa anarkismin ihanteiden ajatellaan toteutuvan parhaiten palaamalla teollistumista, maanviljelyä ja kaupungistumista edeltäneeseen metsästäjä-keräilijäkulttuuriin, jossa ihmiset eläisivät luonnonläheisesti ja organisoituisivat heimoiksi. Anarkoprimitivistit hylkäävät maatalousyhteiskunnan luontaisesti epäoikeudenmukaisena. Anarkoprimitivismi linkittyy syväekologiaan.


title: Anarkoprimitivismi

text: Psykologi Sigmund Freud julkaisi vuonna 1930 yhteiskuntafilosofisen kirjan "Ahdistava kulttuurimme", jossa Freud esitti ihmisyksilön ja sivilisaation olevan riidassa keskenään. Freudin teosta pidetään yhtenä merkittävimmistä ja luetuimmista Freudin teoksista. Ranskalaisen filosofin Jacques Ellulin teos "La technique ou l'enjeu du siècle" julkaistiin vuonna 1954 ja englanninkielinen käännös "Technological Society" vuonna 1964. Ellulin teos oli teknologiakriittinen ja pessimistinen. Anarkoprimitivismiä ei vielä ollut olemassa. Aldous Huxley sanoi, että Ellulin teoksesta voisi tulla vuosisadan paras yhteiskuntakriittinen teos.


title: Anarkoprimitivismi

text: Primitivistinen ajattelusuuntaus alkoi kehittyä yhdysvaltalaisessa anarkistien Fifth Estate -lehdessä julkaistuista primitivismiä käsittelevistä esseistä. Ensimmäinen primitivistinen essee oli Peter Werben kirjoittama “Gary Snyder Asks: Poetry or Machines? Back to the Stone Age” Fifth Estate -lehden 286. numerossa vuonna 1977. Fifth Estate -lehden kirjoittaja Bob Brubaker kirjoitti tekstin “Community, Society and the State” kun lehdessä kehiteltiin primitivismiä. Anarkoprimitivismin muotoutumisessa keskeinen teos oli David Watsonin kokoama Fifth Estate -lehdessä 15 vuoden aikana julkaistuista esseistä koostuva "Against the Megamachine: Essays On Empire & Its Enemies", joka alun perin julkaistiin vuonna 1981. Watson kuvaili kirjoituksessaan primitivismiä ja sanoi teollistumisen olevan ihmiskunnan kirous. Anarkoprimitivistinen ajattelusuuntaus siis liittyy yhdysvaltalaiseen Fifth Estate -lehteen ja kehittyi Yhdysvalloissa. Fifth Estate -lehti muuttui teknologia- ja sivilisaatiokriittiseksi, joista se tunnettiin 1980-luvulla.


title: Anarkoprimitivismi

text: Fifth Estateen kirjoittanut John Zerzan julkaisi myöhemmin klassikoksi muodostuneen esseekokoelman "Future Primitive and Other Essays" vuonna 1994. Unabomberina tunnetun Theodore Kaczynskin essee "Teollinen yhteiskunta ja sen tulevaisuus" julkaistiin "The Washington Postissa" ja "The New York Timesissa" vuonna 1995 ja se sai suuren näkyvyyden. Zerzanin esseekokoelma ja hänen uskomuksensa nousivat julkisuuteen hänen puolustaessaan Kaczynskiä. Zerzanista muodostui ajattelusuuntauksen johtava hahmo. Toinen Watsonin kirjoitus oli “Swamp Fever, Primitivism and the ‘Ideological Vortex’: Farewell to All That” vuodelta 1997, jolla Watson teki pesäeron ideologisiin primitivisteihin. Vuonna 2008 Kaczynski kirjoitti kritisoivan esseen "The Truth About Primitive Life: A Critique of Anarchoprimitivism", jossa Kaczynski esittää anarkoprimitivisteillä olevan liian ruusuinen kuva primitiivisestä elämästä.


title: Anarkoprimitivismi

text: Anarkoprimitivistit näkevät modernin yhteiskunnan syynä moniin ongelmiin. Anarkoprimitivistien esittämä kritiikki ei rajoitu vain maatalousyhteiskuntaan, vaan teollisen yhteiskunnan sekä työnjaon ja konsumerismin kritiikit ovat ajattelusuuntauksessa voimakkaita. Ajattelusuunnan edustajista on käytetty myös kuvausta uusluddiitit. Anarkoprimitivistit ovat perustavasti kehityskriitikoita. Anarkoprimitivistien mukaan ihmisten tulisi luopua nykyaikaisista teknologioista sekä maanviljelystä ja hankkia ravintonsa villistä luonnosta. Anarkoprimitivistit kritisoivat yleisen anarkistisen kritiikin lisäksi maatalousyhteiskuntaa, teollista yhteiskuntaa ja myös symbolista kulttuuria, muiden muassa kieltä sekä ajan käsitettä. Symbolista kulttuuria anarkoprimitivistit pitävät luonnosta vieraannuttavana.


title: Anarkoprimitivismi

text:
Teknologiaa ja teollistumista ovat kritisoineet muiden muassa
John Zerzan, Kevin Tucker, John Moore, Derrick Jensen, Herbert Marcuse, Fredy Perlman, Jacques Ellul, Lewis Mumford ja Neil Postman.


title: Anarkoprimitivismi

text: Tunnettu ajattelusuuntauksen edustaja on filosofi John Zerzan. Zerzan on kritisoinut teoksissaan maanviljelyyn perustuvaa sivilisaatiota luontaisesti epäoikeudenmukaisena, ja suositellut metsästäjä-keräilijöiden elämäntapaa malliksi siitä, millaiselta vapaa yhteiskunta voisi näyttää. Osa Zerzanin arvostelusta on suuntautunut eläinten ja kasvien jalostamista, kieltä, symbolista ajattelua (kuten matematiikka ja taide) sekä kelloa ja kalentereita vastaan. Zerzan käyttää alkuperäiskansoista tehtyjä antropologisia tutkimuksia pohjana laaja-alaiselle modernin elämän kritiikille.


title: Anarkoprimitivismi

text: Unabomberina tunnettu Theodore Kaczynski on sijoitettu anarkoprimitivistiksi, ja hänen vuonna 1995 julkaistussa manifestissaan "Teollinen yhteiskunta ja sen tulevaisuus" on joitakin anarkoprimitivisteille yhteisiä ajatuksia. Kaczynski korosti ihmisten kykyä säilyttää vapautensa, arvokkuutensa (dignity) ja autonomiansa. Kaczynskin mukaan nykyihmisten masennusoireilu johtuu teollisuusyhteiskunnasta, ja teknologia tulee kaventamaan ihmisten vapautta. Kaczynski vastusti teollisuusyhteiskunnan vastaisen liikehdinnän muuttumista vasemmistolaiseksi. Kaczynskin mielestä anarkoprimitivisteillä on liian ruusuinen kuva primitiivisestä elämästä.


title: Jordan McRae

text: Jordan Tyler McRae (s. 28. maaliskuuta 1991 Savannah, Georgia) on yhdysvaltalainen koripalloilija.


title: Jordan McRae

text: San Antonio Spurs varasi pelintekijänä tai heittävänä takamiehenä pelaavan McRaen NBA:han 58. vuorolla . Tätä ennen hän pelasi neljä kautta Tennesseen yliopiston joukkueessa. McRae pelasi ensimmäisen ammattilaiskautensa Australian pääsarjassa, ja seuraavan kauden hän aloitti D-liigassa. Alkuvuodesta 2016 hän teki kahdesti kymmenpäiväisen sopimuksen Phoenix Sunsin kanssa, ja helmikuussa hän siirtyi kymmenpäiväisellä sopimuksella Cleveland Cavaliersiin. Maaliskuussa hän teki Cavaliersin kanssa monivuotisen jatkosopimuksen mutta pelasi huhtikuussa myös D-liigassa. Cavaliers selviytyi NBA:ssa loppuotteluihin, joissa se pelasi Golden State Warriorsia vastaan ja voitti lopulta seuran historian ensimmäisen mestaruuden.


title: Mad Hatter’s Den (yhtye)

text: Mad Hatter’s Den on suomalainen metalliyhtye, joka perustettiin vuonna 2010, mutta toiminta alkoi samalla kokoonpanolla jo 2006 Iron Maiden -coverbändinä. Molemmat yhtyeet ovat Jaakko Hännisen perustamia ja vetämiä. Esityskieli on englanti ja tyylin perusta melodinen heavy metal, johon yhdistellään useampia hevin tyylisuuntia.


title: Mad Hatter’s Den (yhtye)

text: Yhtyeen nimi tulee Stonen "Emotional Playground" -levyllä olevasta kappaleesta.


title: Mad Hatter’s Den (yhtye)

text: The Coverslaves Plays Iron Maiden -yhtye perustettiin vuonna 2006 ja ensimmäinen esiintyminen tapahtui 13. tammikuuta 2007. Jo ensimmäisellä keikalla esitettiin yksi yhtyeen itse tekemä kappale nimeltä ”Trail of Fears”. Siinä lauloi The Coverslaves -yhtyeen Pekka Snellman, jonka tekemät myös kappaleen sanat ovat. ”Trail of Fears” on julkaistu Mad Hatter’s Den -yhtyeen ensimmäisellä EP:llä liveversiona sekä viimein studioversiona Mad Hatter’s Denin toisella albumilla "Excelsiorilla". Kolme vuotta myöhemmin oman musiikin tuotanto oli kypsynyt sen verran, että Iron Maiden -tribuuttikeikoille päätettiin ottaa myös ”The Dark Wheel” -kappale kokeiluun sen sisältämien Iron Maiden -vaikutteiden vuoksi muutamalla keikalla. Tuolloin yhtyeen solistina vaikutti Olli-Pekka Kärki. Kokeilu oli varsin onnistunut, joten siinä kohtaa yhtyeet päätettiin eriyttää siten, että The Coverslaves keskittyi Iron Maidenin esittämiseen ja oman musiikin tuotannolle keksittiin uusi nimi eli Mad Hatter’s Den. Molemmissa yhtyeissä vaikutti tuolloin sama kokoonpano, mutta lisäksi Mad Hatter’s Deniin tuli kosketinsoittajaksi Dreamtale-yhtyeen Akseli Kaasalainen.


title: Mad Hatter’s Den (yhtye)

text: Vuonna 2012 Dark Wheel EP:lle laulajaksi kiinnitettiin muun muassa Kilpi- ja Altaria-yhtyeissä vaikuttanut Taage Laiho yhtyeestä poistuneen Olli-Pekan tilalle. Dark Wheel EP sai varsin hyvää vastaanottoa arvosteluissa ja keikoilla. Seuraavana vuonna oli viimein debyyttipitkäsoiton julkaisemisen aika. Levy kantaa nimeä "Welcome to the Den". Yhtyeen musiikkiin tuli mukaan vaikutteita myös hieman raskaammasta musiikista sekä neoklassisesta metallista etenkin ”Legacy of the Kings” -instrumentaalissa, joka on myös Petja Puumalaisen ensimmäinen sävellys yhtyeen riveissä. Muista kappaleista vastasi Jaakko Hänninen. Sanoitukset levylle teki Taage Laiho ja Dreamtale- ja Kypck-yhtyeissä laulava Erkki Seppänen. Levyn julkaisupäivä oli 25. lokakuuta 2013. Jo ennen levynjulkaisukiertuetta rumpali Tapio Korkeila ilmoitti jättäytyvänsä pois, koska ei enää ehtinyt panostaa yhtyeeseen tarpeeksi. Näin ollen rumpaliksi vaihtui muun muassa Dreamtale-yhtyeessä aiemmin vaikuttanut Arto Pitkänen. Lisääntynyt treenaaminen, keikkailu ja kahdessa yhtyeessä soittaminen kävi tämän jälkeen liian raskaaksi myös basisti Harri Hautsalolle. Uudeksi basistiksi valittiin Jarno Vitri.


title: Mad Hatter’s Den (yhtye)

text: Yhtye aloitti tekemään seuraava levyä uudella kokoonpanolla, tyylin laajentuessa hieman sinfonisempaan ja progressiivisempaan suuntaan. Levyn äänitykset alkoivat 2015 keväällä. Kilpi oli tässä vaiheessa aktivoitunut uudestaan muutaman vuoden tauon jälkeen, joten Taage Laiho ei enää ehtinyt osallistua kappaleiden tekoon ja äänityksiin. Näin ollen tiet erkanivat. Lopulta yhtye päätti jatkaa eteenpäin laulajanaan Jarno Vitri, joka jatkoi myös basistina. Äänitykset ja miksaukset valmistuivat alkuvuodesta 2006. Levylle annettiin, levyn kannessa esiintyvän ilmalaivan mukaan, nimeksi "Excelsior". Kansikuvan grafiikoista molemmilla levyillä vastasi Kanadassa asuva George Grie.


title: Mad Hatter’s Den (yhtye)

text: "Excelsior"-levyltä julkaistu ensimmäinen singlelohkaisu oli ”Hero’s End (At the Silver Gates)”, johon yhtye julkaisi myös Turun linnassa, Kuusiston linnan raunioilla ja Turun Viikinkiravintola Haraldissa kuvatun musiikkivideon, jonka toteutti Dark Noise Productions.


title: Korkalovaaran peruskoulu

text: Korkalovaaran peruskoulu tai "Korkkis" on Rovaniemellä Korkalovaarassa sijaitseva peruskoulu. Korkalovaaran peruskoulussa on vuosiluokat 1–9. Koulun rehtorina toimii Mari Vuorisalo. Koulussa on A-osa, B-osa ja erillinen teknisen työn rakennus.


title: Korkalovaaran peruskoulu

text: Vuonna 2010 saatiin valmiiksi Korkalovaaran peruskoulun peruskorjaus. Peruskorjauksen yhteydessä tapahtui onnettomuus, joka johti rakennusmiehen kuolemaan. Rakennusmies oli nojannut tilapäiseen kaiteeseen, joka oli pettänyt. Rakennusmies oli tipahtanut usean metrin korkeudesta maahan.


title: Gasera

text: Gasera Oy on Turussa sijaitseva kaasujen, nesteiden ja kiinteiden materiaalien analysointiin keskittyvä korkean teknologian yritys. Gasera tuottaa laitteita, joilla voidaan suojella ihmisiä ja ympäristöä havaitsemalla haitallisia kaasuja sisä- ja ulkotiloista. Gaseran laitteita voidaan käyttää myös muun muassa kasvihuonekaasujen ja päästöjen mittaamiseen, sähkömuuntajien diagnostiikkaan, työturvallisuuteen, räjähteiden paljastamiseen ja rajavartioinnissa esimerkiksi huumetorjuntaan ja ihmissalakuljetusten havaitsemiseen. Gaseran tuotteet perustuvat yhtiön omaan uniikkiin patentoituun kaasuanalyysiteknologiaan.


title: Gasera

text: Gasera Oy:n perustivat emeritusprofessori Jyrki Kauppinen yhdessä poikansa fysiikan tohtori Ismo Kauppisen kanssa vuonna 2004. Yhtiö syntyi Turun yliopiston spinoffina.


title: Gasera

text: Gaseran teknologia perustuu fotoakustiseen spektroskopiaan, FTIR-menetelmään ja aallonpituussäädettäviin keski-infrapunalasereihin.


title: Gasera

text: Vuonna 2016 Gasera julkaisi GASERA ONE fotoakustisen kannettavan kaasuanalysaattorin ilmanlaadun ja turvallisuuden mittaamiseen. Laite toimii fotoakustisella teknologialla, joka voi hyödyntää useita valonlähdeteknologioita kuten esimerkiksi laajalla aallonpituusalueella toimivia kvanttikaskadilasereita. GASERA ONE mittaa muun muassa haihtuvia orgaanisia yhdisteitä, epäorgaanisia yhdisteitä, hiilivetyjä, fluoriyhdisteitä, anestesiakaasuja ja syövyttäviä yhdisteitä äärimmäisen pienissä pitoisuuksissa. Gasera tarjoaa laitteita myös tutkimuskäyttöön.


title: Gasera

text: Vuonna 2015 Gasera sai EU:n Horisontti 2020 -tutkimusohjelmasta 2,3 miljoonan euron rahoituksen, jonka avulla Gasera kehittää kannettavaa kaasuanalysaattoria käytettäväksi rajavalvonnassa.


title: Gasera

text: Alkuvuonna 2016 Gasera sai päätökseen yhteistyön Euroopan Unionin kanssa DOGGIES (Detection of Olfactory traces by orthoGonal Gas identification technologIES) projektissa. Projektin tavoitteena oli kehittää kannettava laite salakuljetettujen huumeiden, räjähteiden ja ihmisten havaitsemiseen. EU-hankkeessa oli mukana eurooppalaisia korkeakouluja, tutkimuslaitoksia, yrityksiä ja lopputestaajia. Gasera suunnitteli laitteeseen sensorimoduulin, joka perustuu yrityksen patentoimaan kaasunmittausteknologiaan. Euroopan komission 7. tutkimuksen puiteohjelma rahoitti DOGGIES-projektin.


title: Gasera

text: Muita Euroopan komission 7. tutkimuksen puiteohjelman rahoittamia projekteja, joihin Gasera on osallistunut ovat CUSTOM, GasPro-Bio-Waste, MINIGAS, MUSE-Tech, OPTIMALT, ProBio-HySens, VitiSpec ja Zero-VOC.


title: Gasera

text: SOCKS on Tekesin Arktiset Meret ohjelman rahoittama projekti HyperGlobal konsortion sisällä. Konsortion tavoitteena on kehittää ja kaupallistaa korkean tason kaasun havaitsemisratkaisuja laivojen päästöjen monitorointiin. SOCKS-projetin tuloksena Gasera kehittää laivaväylillä käytettäväksi tarkoitetun kaasuanalysaattorin, joka voi havaita samanaikaisesti rikkidioksidi- (SO2) ja hiilidioksidipitoisuudet (CO2), joista laivan käyttämän polttoaineen rikkipitoisuus voidaan laskea.


title: Riihenmäen koulu

text: Riihenmäen koulu on noin kilometri Mäntsälän kunnan keskustan pohjoispuolella ja kilometri Mäntsälän rautatieaseman itäpuolella toimiva noin 700 oppilaan suomenkielinen yhtenäiskoulu (luokka-asteet 0-9). Koulu aloitti toimintansa vuonna 1998. Koulurakennusta laajennettiin elokuuhun 2017 mennessä, ja syyslukukaudesta 2017 lähtien Riihenmäen koulu muuttui yhtenäiskouluksi.


title: Klaus Kultti

text: Klaus Kultti on suomalainen taloustieteilijä. Hän on työskennellyt taloustieteen professorina Helsingin yliopistossa vuodesta 2000. Kultin tutkimukset keskittyvät etsintämalleihin, immateriaalioikeuksiin ja peliteoriaan.


title: Klaus Kultti

text:
Kultti on koulutukseltaan valtiotieteen tohtori. Hän väitteli vuonna 1995 Helsingin yliopistosta otsikolla "Money and Credit in Exchange, a
theoretical study".


title: Teppo Syrjälä

text: Teppo Sakari Syrjälä (s. 8. lokakuuta 1975 Jokioinen) on suomalainen estejuoksija ja kestävyysjuoksija, jonka ehdoton päämatka on 3 000 metrin estejuoksu. Hän edustaa Tampereen Pyrintöä. Vuoteen 2002 hän edusti Jokioisten Jännettä ja vuosina 2003–2017 Teivo Stayersia. Hänen valmentajansa on Jaakko Mikola.


title: Teppo Syrjälä

text: Kalevan kisoissa Syrjälä on voittanut pronssia 3 000 metrin estejuoksussa vuonna 2006 Jyväskylässä. Tämän lisäksi Syrjälä on ollut esteissä pistesijoilla peräti 16 kertaa vuosien 1996 ja 2012 välillä. Suomen-mestaruuskilpailujen pistesijoja on ulkoradoilla tullut henkilökohtaisilla matkoilla myös 5 000 metrillä, 10 000 metrillä, puolimaratonilla, maratonilla ja maastojuoksussa.


title: Teppo Syrjälä

text: Suomi–Ruotsi-maaotteluedustuksia estejuoksussa hänellä on vuosilta 1999, 2000, 2004 ja 2005. Parhaiten hän sijoittui vuoden 2000 maaottelussa, jossa hän sijoittui kolmanneksi.


title: Teppo Syrjälä

text: Syrjälällä on myös pronssimitali maastojuoksun SM-kilpailujen pitkän matkan joukkuekilpailusta vuosilta 2005 ja 2018.


title: Amerikankrotti

text: Amerikankrotti ("Lophius americanus") on krottikalojen (Lophiiformes) lahkoon kuuluva merikala. Sitä esiintyy Länsi-Atlantilla Quebecistä koilliseen Floridaan, mutta on harvinainen Pohjois-Floridan eteläpuolisella rannikolla.


title: Amerikankrotti

text: Naaraat voivat kasvaa 1,2 metriä pitkiksi, mutta jäävät yleensä noin 90-senttisiksi. Suurin tunnettu yksilö painoi 22,6 kg. Koiraat ovat huomattavasti pienempiä.


title: Amerikankrotti

text: Amerikankrotin ravintoa ovat kalat ja äyriäiset. Muiden krottien tapaan sillä on päänsä etuosasta töröttävää ruotoa, jolla se houkuttelee saalista sen eteen.


title: Hound Dog

text: ”Hound Dog” on Jerry Leiberin ja Mike Stollerin kirjoittama blues-kappale, jonka levytti ensimmäisenä Big Mama Thornton vuonna 1953. Hound Dogista on yli 200 eri versiota, joista tunnetuimpia ovat Elvis Presleyn versio vuodelta 1956 ja The Beatlesin John Lennonin versiot vuosilta 1957 ja 1972. Presleyn versio on Rolling Stonen 500 mahtavimman kappaleen listan sijalla 19.


Luettelo Vantaan julkisista taideteoksista ja muistomerkeistä sisältää Vantaan julkisilla paikoilla olevat pysyvät taideteokset ja muistomerkit. Luettelo ei ole täydellinen.


title: Luettelo Vantaan julkisista taideteoksista ja muistomerkeistä

text: Vuosina 1972 ja 1973 paljastettiin Vantaan ensimmäiset julkiset taideteokset, Nina Ternon "Vouti" Tikkurilan valtion virastotalon pihalla, sekä Jouko Toiviaisen "Äyriäinen" Myyrmäen Uomatorilla. Suurin osa Vantaan julkisesta taiteesta on suomalaista modernistista kuvanveistoa ja teokset sijoittuvat eri puolelle kaupunkia, kaupunkikeskuksiin ja lähiöihin. Veikko Eskolinin "Aallot" Myyrmäessä (1975) ja Reijo Perkon "Ympäristösommitelma" (1977) ovat varhaisia ympäristötaideteoksia.


text: Uudempia, vahvasti ympäröiviin tiloihin liittyviä teoksia ovat Vantaalla Matti Nurmisen "Merkitty" ja "Merkitty portti" (2001) Tikkurilan lukion rakennuksiin liittyvinä, Jukka Mäen Myyrmäen Kilterin koulun seinässä oleva reliefi "Pyramidien arvoitus" (1988), sekä Jaakko Niemelän "Down Town - läpinäkyvä kaupunki" (2002) Korsossa.


text: Vantaan seinämaalauksia ovat muun muassa Leonhard Lapinin "Archetypal Colour Theory" (2014) Kivistössä ja Paula Holopaisen "Vedenhaltijan lahja" (2000) Vaaralan päiväkodissa. Näkyvä julkinen teos Vantaalla on Aarne Jämsän kaksiosainen maalaus "Helman heilahdus" (2015) Helsinki-Vantaan lentokentän Lentokentän rautatieaseman laiturin seinissä. Vantaan taidemuseo Artsi Myyrmäessä ilmoittaa erikoistuvansa graffitiin, katutaiteeseen ja performanssitaiteeseen osana toimintaansa. Seinämaalauksia on useiden katutaiteilijoiden tekeminä muun muassa Myyrmäen rautatieasemalla.


text: Vuonna 2008 käynnistyi Vantaan Leinelän taidekaava, jossa kaupunginosan taiteelliseen suunnitteluun osallistui kymmenen taiteilijaa. Pääsuunnittelija oli Vesa-Pekka Rannikko, jonka tilateos "Paikalliset" valmistui Leinelän aseman liikenneympyrään vuonna 2013.


text: Kesäisin auki olevissa veistospuistoissa Nissbackan kartanon veistospuistossa Hakunilassa on esillä Laila Pullisen teoksia ja Risto Vilhusen Leonardo da Vilhun veistospuistoon voi tutustua Vantaan Sotungissa.


text: Osa Vantaan julkisesta taiteesta on paikallisten asukkaiden kuten koululaisten ideoimia ja toteuttamina. Ehkä riemastuttavin esimerkki tästä lähestymisestä on koululaispoikien Onni ja Antonio johdolla Vantaan Ylästöön kunnostettu bussipysäkki, teosnimeltään "Hymypojat" (2015).


title: Bièvre

text: Bièvre on 34,6 kilometrin pituinen joki Ranskan Île-de-Francessa. Se alkaa Guyancourtista, ja ennen vuotta 1912 se laski Seineen Pariisissa lähellä nykyistä Gare d’Austerlitzia. Nykyisin sen Pariisissa oleva alajuoksu on kokonaisuudessaan putkitettu, ja joen vedet päätyvät Pariisin viemäreihin.


title: Bièvre

text: Nimi Bièvre johtuu mahdollisesti latinan sanasta "biber" ’majava’ (nykyisin tieteelliseltä nimeltään "Castor fiber"). Samaa alkuperää on keskiaikaisen ranskan majavaa tarkoittava sana "bièvre", jonka on kuitenkin syrjäyttänyt nykykielestä sana "castor". Joen nimi saattaa kuitenkin myös olla peräisin latinan sanasta "beber", joka merkitsee ruskeaa väriä, jolloin se viittaisi joen veden väriin.


title: Bièvre

text: Eräässä vuonna 1787 laaditussa kartassa joen nimenä on kuitenkin "ruisseau des Gobelins", "Gobeliinien puro".


title: Bièvre

text: Bièvre alkaa Bouviersin korttelista Guyancourtista, 159 metrin korkeudelta.


title: Bièvre

text: Joki virtaa seuraavien Ranskan departementtien ja kuntien alueella:


title: Bièvre

text: Val-de-Marnessa myös Bourg-la-Reine rajoittuu Bièvreen, mutta joki ei kulje tämän kunnan alueen poikki.


title: Bièvre

text: Pariisissa joki virtasi ennen 13. ja 5. arrondissementtien, lyhyen matkaa myös 14. arrondissementin alueella.


title: Bièvre

text: Bièvren uomaa on jo kauan sitten keinotekoisesti muokattu perkaamalla ja pengertämällä. 1700-luvulla sen vesi ja sitä ympäröivät metsät tulivat useita kertoja oikeusriitojen kohteeksi.


title: Bièvre

text: Fructidor-kuun 26. päivänä vuonna III (12. syyskuuta 1795) Christophe-Philippe Oberkampf hankki omistukseensa kuninkaalle ennen kuuluneen maatilan Bouviersissa, Guyancourtissa. Bièvren lähteet sijaitsivat tämän tilan alueella, ja hänen tarkoituksenaan oli valvoa Bièvren veden laatua.


title: Bièvre

text: 1600-luvulle saakka maat Bièvren yläjuoksun ympärillä olivat suota. Cassinin kartassa sinne ei ole merkitty järviä tai lampia vaan ainoastaan Bièvre-joki. Nykyisin alueella on joukko tekojärviä. Niistä ensimmäinen, Étang de la Minière, esiintyy Guyancourtin intendentin kartassa vuodelta 1787. Myöhemmin niitä on rakennettu lisää. Niiden rantapengerten ja patojen kunnossapito olivat jatkuvia huolenaiheita. Esimerkiksi vuonna 1819 Pariisin terveydenhoitolautakunta päätti prefektin johdolla tehdä tutkimuksen siitä, miksi Bièvren virtaama Pariisissa oli vähäinen. Tutkimuksen tuloksena kirjoitetussa raportissa todettiin:


title: Bièvre

text: Vuonna 1879 Bièvren varrelle rakennettiin tykistön varuskunta, Batterie du Ravin de Bouviers. Se sijaitsee Forêt de Versaillesissa Satoryn sotilasalueen reunalla, ja sen kautta kulkee Étang de Saint-Quentinistä Versaillesiin johtava akvedukti.


title: Bièvre

text: Bièvre jakautuu nykyisin selvästi kahteen osuuteen:


title: Bièvre

text: Vuonna 2003 Frensein kunta myönsi määrärahan Parc des Prés de la Bièvre -nimisen puiston perustamiseksi., mikä teki mahdolliseksi palauttaa näkyviin. Työt maksoivat puoli miljoonaa euroa.


title: Bièvre

text: Syksyllä 2010 Val-de-Marnen departementin yleisneuvosto järjesti Arcueilissa ja Gentillyssä sarjan keskustelutilaisuuksia sen selvittämiseksi, missä määrin Bièvren luonnollinen uoma on mahdollista palauttaa näkyviin.


title: Bièvre

text: Jotta Versailles'n palatsin puiston moniin suihkulähteisiin saataisiin vettä, insinöörit pumppasivat siihen vettä Seinestä Marlyn koneen avulla ja johtivat sinne Bucin akveduktia pitkin vettä kahdesta Saclayn alueella sijainneesta purosta, jotka aikaisemmin laskivat Biêvreen.


title: Bièvre

text: Yvetten ja Biêvren yhteenliittymä (SYB) on suunnitellut yhdessä SIAB:n kanssa akveduktiin johtavien kastelukanavien kunnostamista, jotta Versaillesin suihkulähteisiin voitaisiin jälleen johtaa Saclayn alueen sadevettä. Tällä pyritään välttämään tulvia Bièvren laaksossa.


title: Bièvre

text: Bièvren suurin sivujoki on Sygrie, joka laskee siihen vasemmalta puolelta Biêvresissä. Lisäksi siihen laskee joukko pieniä puroja:


title: Bièvre

text: Neoliittisella kivikaudella Bièvre jatkui nykyisen Pariisin alueella nykyisten Pont d'Austerlitzin ja Pont de l'Alman välisellä osuudella. Seine virtasi tuolloin nykyistä pohjoisempana, suurten bulevardien sekä Avenue Matignonin ja Avenue Montaignen kohdalla. Todennäköisesti toistuvien tulvien seurauksena, ja koska joet sivuuttivat toisensa varsin läheltä, Seinen vedet syöksyivät lopulta Bièvren uomaan ja vanhempi pohjoinen haara kuivui. Jokien yhtymäkohta siirtyi täten Sainte-Geneviève-kukkulan itäpuolella, nykyisen Jardin des Plantesin paikkeilla sijainneelle suolle. Tästä suosta ilmeisesti johtuu myös Pariisin roomalaisaikainen nimi Lutetia, sillä gallian kielessä "lucotetia" merkitsee suota. Joen kuljettamat maa-ainekset täyttivät vähitellen suon, mutta vielä nykyisinkin Gare d’Austerlitzin tienoo on alttiina tulville.


title: Bièvre

text: Tämä Seinen vasemmalla rannalla sijainnut suo on mahdollisesti sama, jota Titus Labienus tarkoitti kertomuksessaan Lutetian valloituksessa vuonna 52 eaa., mistä kuitenkin on jo kauan väitelty.


title: Bièvre

text: 1100-luvulla Bièvre virtasi Église Saint-Médardin ohi ja jatkoi kulkuaan Faubourg Saint-Marcelin ja Sainte-Genevièven luostarin maiden halki, kiemurteli sitten suolla nykyisen Rue Poliveaun ja Rue Buffonin välillä ja laski lopulta Seineen nykyisen Pont d'Austerlitzin paikkeilla.


title: Bièvre

text:
Huhtikuun 8. ja 9. päivien välisenä yönä 1579 Bièvressä syntyi suuri tulva. Tulvavesi vei mennessään kaksitoista rakennusta, hukutti kymmeniä asukkaita äkkiarvaamatta heidän nukkuessaan ja vahingoitti vakavasti kasvitietelijä, farmaseutti ja filantrooppi Nicolas Houëlin tiluksia. Joen pinta nousi 4-5 metriä normaalia korkeammalle ja ulottui talojen toisen kerroksen tasolle. Tulva oli epätavallisen voimakas mahdollisesti siitä syystä, että joen yläjuoksun varrella majavien aikoinaan rakentamien patojen taakse kertyneet maakerrostumat sortuivat tällöin äkillisesti. Majavia tiedetäänkin esiintyneen Guyancourtin laajoilla soilla 1100-luvulle saakka, mutta ei enää myöhemmin. Näiden soiden paikalle Jean-Baptiste Colbert rakennutti seuraavalla vuosisadalla Minièren lammet johtaakseen niistä vettä Versaillesin puistoon ja säännöstelläkseen joen tulvia.
Bièvren alajuoksulle rakennettiin 1100-luvulla keinotekoinen kanavoitu uoma, jonka tarkoituksena oli johtaa vettä Saint-Victorin luostariin. Tämä kanava, joka sai nimen "Canal des Victorins", mutkitteli nykyisen Jardin des Plantesin alueella ja kulki loppumatkan Rue de Bièvre -nimisen kadun vieressä, ennen kuin se laski Seineen. Kun Filip II August myöhemmin rakennutti Pariisin ympärille muurin, Canal des Victorins kulki myös sen poikki, ja paikalle rakennettiin holvikaari, Arche de l'enceinte de Philippe Auguste, jonka ali kanavoitu uoma kulki. Se on yhä olemassa, mutta on jäänyt erään Rue des Écolesin varrella olevan rakennuksen sisään. Luonnollinen uoma, joka kulki nykyisen Rue Nicolas-Houëlin kohdalla Place Valhubertiin Seinen varrelle, ei kuitenkaan kokonaan kuivunut. Sen sijaan Canal des Victorins tukkiutui vähitellen, ja joki palasi luonnolliseen uomaansa.


title: Bièvre

text: Jo vuonna 1860 ehdotettiin Bièvren tunneloimista terveydellisistä syistä.


title: Bièvre

text: Joki kanavoitiin ja peitettiin vähitellen, sillä yhä yleisemmin valitettiin niistä esteettisistä ja hajuhaitoista, joita aiheuttivat siihen lasketut viemärivedet sekä sen varrella toimineiden teurastamojen, sairaaloiden, parkitsijoiden, nahkurien ja värjäämöiden jätevedet. Nämä vuorostaan valittivat sitä, että joen yläjuoksulla toimineiden myllyjen vuoksi joen virta toistuvasti tyrehtyi.


title: Bièvre

text: Pariisin 5. ja varsinkin 13. arrondissementin paikannimistössä on runsaasti jälkiä tästä kadonneesta joesta. Teoksessaan "Grand Dictionnaire universel du XIX siècle" Pierre Larousse kirjoitti siitä:


title: Bièvre

text: Poterne des Peupliers Pariisin etelärajalla on yksi niistä harvoista rakennelmista, jotka Adolphe Thiersin 1840-luvulla Pariisin ympärille rakennuttamista puolustusmuureista on yhä jäljellä. Alun perin se oli muuriin tehty aukko, jonka läpi Bièvre-joki virtasi, mutta nykyisin se toimii eritasoliittymään kuuluvana siltana. Sieltä joki jatkui nykyisen Rue de Moulin-des-Présin kohdalla Glacièren alueelle, joka oli yksi niistä harvoista kohdista, joissa joen vesi yleensä talvisin jäätyi, sekä edelleen Rue Croulebarbea ja Rue Bergier-du-Metsiä pitkin, joista jälkimmäiselle avautuu Gobeliinien tehtaan pihanpuoleinen ulkosivu. Sen seinässä on merkintä "N° 66 70 T 4 P", joka tarkoittaa, että tehtaan vastuulla oli 70 sylin () ja 4 jalan () pituinen osuus Bièvre-joesta. Joki jatkui edelleen muun muassa nykyisten Rue de Cordelièresin, Rue du Fer-à-Moulinin ja Rue Nicolas-Houëlin kohdalla.


title: Bièvre

text:
Bièvren yli johti Pariisin alueella useita pieniä siltoja. Vuonna 1816 ne olivat yläjuoksulta Seineä kohti lueteltuina:
Pariisin 13. arrondissementissa on myöhemmin tehty laajoja rakennustöitä, jotka ovat kokonaan mullistaneet entisen jokilaakson Rue de Tolbiacin paikkeilla. Esimerkiksi kirkko Église Sainte-Anne de la Butte-aux-Cailles on rakennettu täytetyn jokiuoman päälle. Näin ollen paikalla ei nykyisin ole lainkaan helpo hahmottaa, missä kohdassa Bièvre-joki ennen kulki.


title: Bièvre

text: Silloin tällöin on esitetty suunnitelmia Bièvren palauttamiseksi Pariisissa näkyviin ainakin paikoitellen. Pariisin määrin viraston asettama komissio esitti 1. helmikuuta 2001 niiden viranomaisten avustukella, jotka vastaavat Seinen ympäristöstä, veden laadusta ja terveydenhoidosta, kaupunginosien asukasyhdistyksille suunnitelman Bièvren uudelleensyntymisestä. Tarkoituksena oli palauttaa Bièvre päivänvaloon kolmessa kohdassa, erityisesti 400 metrin osuus kansallisen luonnonhistorian muiseon ("Muséum national d'histoire naturelle") alueella Rue Buffonin ja Rue Poliveaun välillä.


title: Bièvre

text: Kun asiaa tutkittiin, Pariisin määrin virasto esitti 7. kesäkuuta 2007 hankkeen "Bièvren muiston ja kulun" ikuistamiseksi.


title: Bièvre

text: Suunnitelmat edellyttäisivät kuitenkin, että joen varrelle Pariisin rajalle olisi rakennettava vedenpuhdistamo ja että useat metrotunnelit, viemärit ja muut kunnallistekniset järjestelmät olisi uusittava. Kustannukset olisivat nousseet sataan miljoonaan euroon. Tämän vuoksi suunnitelmat Bièvren palauttamisesta näkyviin Poterne des Peupliersin, Square Renè-le-Gallin ja Gobeliinien kohdalla sekä koko pituudeltaan Jardin des Plantesin alueella on hylätty.


title: Bièvre

text: Arkkitehti ja kaupunkisuunnittelija Benoît Jullien, maisema-arkkitehti Camille Jullien ja suunnittelutoimisto AEP Normand ovat laatineet uuden suunnitelman, jolla muisto Bièvrestä saataisiin näkyviin kaupunkikuvassa. Sen mukaan joen entisen uoman kohdalle rakennettaisiin seitsemän suihkukaivoa, katujen pintaan tehtäisiin merkintöjä ja paikalle järjestettäisiin tavanomaisesta poikkeava sininen valaistus osoittamaan, missä entiset sillat ja historialliset rajat aikoinaan sijaitsivat. Lisäksi Pariisia kiertävä ulkoilureitti GR 11 olisi siirrettävä kulkemaan Bièvren laaksoa pitkin Pont d'Austerlitzille saakka. Tämän suunnitelman mukaiset rakennustyöt aloitettiin vuonna 2008. Parc Kellerman on uudelleen muotoilu, ja sinne on muodostettu laguuni, johon on istutettu vesikasveja ja johon myös sorsat ja haikarat ovat pesiytyneet.


title: Bièvre

text: Paikoitellen Bièvren entisestä uomasta muistuttavat rakennusten seiniin kiinnitetyt muistolaatat ja sadevesikaivoihin kaiverretut merkinnät.


title: Bièvre

text: Bièvre mainitaan monissa kaunokirjallisissa teoksissa, ja se esiintyy monissa maalauksissa.


title: Art Basel

text: Art Basel on yksi maailman tärkeimmistä kuvataiteen myyntitapahtumista. Art Basel perustettiin vuonna 1970 Sveitsin Baselissa, jossa se järjestetään vuosittain. Tapahtuma on levinnyt Aasiaan ja Amerikkaan Art Basel Hong Kongin ja Art Basel Miamin muodossa.


title: Art Basel

text: Tapahtumaviikon aikana tapahtumassa käy jopa satatuhatta vierasta. Heistä monet ovat taidekeräilijöitä. Myyjinä ovat maailman johtavat galleriat, jotka arvostavat Art Baselin asiantuntevaa yleisöä ja sen ostohalukkuutta.


title: Erikoismerkki

text: Erikoismerkki on normaaleista aakkosista tai numeroista poikkeava merkki, joita ovat esimerkiksi matemaattiset merkit.


title: Erikoismerkki

text: Erikoismerkkejä käytetään tietokoneella esimerkiksi koodissa.


title: Lusi (Hattula)

text: Lusi on kylä Hattulassa, Kanta-Hämeen maakunnassa. Kylä sijaitsee Hämeenlinnasta Pälkäneelle johtavan kantatie 57 varrella, noin 20 kilometriä Hämeenlinnasta pohjoiseen. Lusi on muodostunut kyläksi joko rautakauden lopulla tai varhaiskeskiajalla. Ensimmäinen maininta Lusista löytyy vuodelta 1484. Lusin kylä kuului 1570-luvulla Lepaan kartanonherran läänityksiin.


title: Lusi (Hattula)

text: Lusin kartanon päärakennuksen runkona on ilmeisesti ollut Beurraeusten 1672 rakennuttama 4-kamarinen Pietilän asuinrakennus. Kartanon omistajia ovat olleet mm. parooni Otto Boije, kruununnimismies Gustav Levander sekä ritarit Svante Leijonmark ja Lorentz Ridderborg. Tarinan mukaan kuningas Kustaa III olisi vieraillut Lusissa ja piirtänyt nimikirjaimensa kartanon oveen joko 1775 tai 1787.


title: Lusi (Hattula)

text: Lusin kartano sai toisen kerroksen ja empireasun 1800-luvun alussa. Rannan puisto vanhoine vaahteroineen ja kirsikkapuineen saattaa olla jo 1700-luvulta. Myöhempiä omistajia olivat mm. Ingberg-suku sekä pietarilainen kauppias Josef Leverin. Hänen testamenttinsa pohjalta kartanon sai Tyrvännön kunta, joka 1930 jakoi sen pienemmiksi tiloiksi ja myi myös päärakennuksen.


title: Rubber Factory

text: Rubber Factory on The Black Keysin kolmas studioalbumi, joka julkaistiin 7. syyskuuta 2004.


title: Rubber Factory

text: Kaikki kappaleet kirjoittanut Dan Auerbach ja Patrick Carney, ellei toisin mainita.


title: Unity

text: Unity tarkoittaa seuraavia asioita:


title: Tähtiportti (täsmennyssivu)

text: Tähtiportti voi tarkoittaa:


Jalkapallon Euroopan-mestaruuskilpailujen 2016 pudotuspelivaihe alkoi 25. kesäkuuta 2016 ja päättyi 10. heinäkuuta 2016 loppuotteluun Saint-Denis'ssä, Ranskassa.


title: Jalkapallon Euroopan-mestaruuskilpailujen 2016 pudotuspelivaihe

text: Kuuden lohkon voittajat ja toiseksi tulleet etenivät suoraan pudotuspelivaiheeseen, kuten myös neljä parasta kolmanneksi sijoittunutta joukkuetta.


title: Pieter Mortier

text: Pieter Mortier (myös nimellä Pierre Mortier) (Leiden 1661 – 1711 Amsterdam) oli ranskalaista syntyperää oleva kartografi, kaivertaja sekä kirjakauppias, joka toimi Amsterdamissa Hollannissa 1600-luvun lopussa ja 1700-luvun alussa. Hänen uransa huippuna voidaan pitää loistavaa meriatlasta Le Neptune François.


title: Pieter Mortier

text: Pieter Mortierin isovanhemmat olivat ranskalaisia pakolaisia. Sekä isoisä Martijn de Mortier että isoäiti Jenne de Lanoy syntyivät Bonissa tai Bondyssa Pariisin lähellä. He muuttivat Leideniin Hollantiin avioituessaan vuonna 1625, ja saivat pojan nimeltä Pieter. Vuonna 1655 tämä vanhempi Pieter avioitui Anna Bootin kanssa. He muuttivat Amsterdamiin joko vuonna 1661 tai 1662 sen jälkeen, kun heidän poikansa Pieter oli syntynyt. Nuoremmasta Pieter Mortierista tuli sittemmin kirjakauppias.


title: Pieter Mortier

text: Pieter Mortierille oli vuonna 1690 myönnetty oikeus julkaista ja levittää ranskalaisten kustantajien karttoja ja kartastoja Hollannissa. Tästä etuoikeudesta hän otti täyden hyödyn irti. Mortierille oli helpompaa päästä käsiksi ranskalaisten kartografien tuotantoon syntyperänsä tähden. Näin hän pääsi julkaisemaan sellaisten kartantekijöiden aineistoa kuin esimerkiksi Guillaume Delisle, Nicolas de Fer, Alexis-Hubert Jaillot, Nicolas Sanson sekä Frederik de Wit. Mortierin liiketoiminnan nousu menestykseen rakentui pitkälti tämän varaan.


title: Pieter Mortier

text: Useimmat muut hollantilaiset kustantajat olivat jähmettyneet paikoilleen ja vain julkaisivat uudelleen entisiä, jo vanhentuneita karttojaan. Sen sijaan ranskalaiset kartantekijät tuottivat tarkempia ja ajantasaisempia karttoja kuin kukaan muu. Mortier hyödynsi hienoa hollantilaista painotaitoa ja julkaisi koristeellisia ja hyvälaatuisia painoksia tuoreista ranskalaisista kartoista. Hänen painonsa ylin saavutus oli suuremmoisen merikartaston Le Neptune Françoisin julkaiseminen.


title: Pieter Mortier

text: Pieter Mortier kuoli vuonna 1711. Hänen leskensä jatkoi painotoimintaa, kunnes Pieterin poika Cornelius siirtyi yrityksen johtoon vuonna 1721. Cornelius Mortier otti liikekumppanikseen lankonsa Jean Covensin. Covens & Mortierin kustantamo jatkoi karttojen ja atlasten julkaisua vuoteen 1866 saakka.


title: Pokrovsk

text: Pokrovsk voi tarkoittaa ainakin seuraavia:


title: Ahti Oksanen

text: Ahti Oksanen (s. 10. maaliskuuta 1993 Kirkkonummi) on suomalainen jääkiekkoilija, joka pelaa SM-liigajoukkue Saimaan Pallossa. Isokokoinen Oksanen on pelipaikaltaan vasen laitahyökkääjä, mutta hän pelasi aiemmin myös puolustajana, kunnes Oksanen siirrettiin noin yliopistovuosiensa puolivälissä laitahyökkääjäksi. SaiPan urheilutoimenjohtaja Antti Tuomenoksan mukaan hän pelaa kurinalaisesti molempiin suuntiin sekä tuo myös hyökkäyssuuntaan kokoa ja käsiä ennen kaikkea ylivoimapeliin. Oksanen itse on maininnut suurimmiksi vahvuuksikseen laukauksen ja maalintekotaidot.


title: Ahti Oksanen

text: Oksanen on Espoon Jääklubin kasvatti. Hän siirtyi juniorina sittemmin Kiekko-Espooseen, jossa Oksanen sijoittui kaudella 2008–2009 tehoilla 14+18=32 C-nuorten II-divisioonan puolustajien pistepörssissä toiseksi edellään vain Kiekko-Vantaan Ilkka Hakkarainen. Kaudeksi 2010–2011 hän siirtyi Espoo Bluesin junioreihin. Oksanen kuului seuran B-nuorten kapteenistoon ja voitti kauden päätteeksi B-nuorten Suomenmestaruuden. Hän sai vastuuta myös Bluesin A-nuorissa, mutta Oksasen kausi päättyi kuitenkin jo joulukuun 2010 alussa hänen kätensä mentyä poikki. Oksasen oikeus voittaa A-nuorten SM-hopeaa jäi vain yhden runkosarjaottelun päähän.


title: Ahti Oksanen

text: Kaudella 2011–2012 Oksanen oli Bluesin A-nuorten tehokkain puolustaja tehoilla 14+25=39, joilla hän sijoittui koko A-nuorten SM-liigan puolustajien pistepörssissä kolmanneksi. Hän voitti myös sarjan tehotilaston lukemalla +42 ja palkittiin Raimo Helminen -palkinnolla. Oksanen valittiin myös ensimmäiseen tähdistökentälliseen. Hän harjoitteli kauden aikana myös Bluesin SM-liigajoukkueen mukana ja osallistui myös harjoituskauden otteluihin. Oksanen sai liigajoukkueesta myös sopimustarjouksia, mutta hän ei pystynyt kuitenkaan osallistumaan SM-liigaotteluihin pelatakseen jatkossa Yhdysvaltain yliopistosarjoissa.


title: Ahti Oksanen

text: Vuodet 2012–2016 Oksanen kävi Bostonin yliopistoa. Toisella kaudellaan eli "Sophomore" -vuotenaan 2013–2014 hän oli joukkueensa tehokkain puolustaja, toiseksi paras pistemies ja jakoi BU:n sisäisen syöttöpörssin voiton Robert Baillargeonin kanssa tehoilla 7+17=24. Kaudelle 2014–2015 joukkueen päävalmentaja David Quinn siirsi Oksasen puolustajasta laitahyökkääjän tontille. Hän pelasi kautensa samassa ketjussa Jack Eichelin kanssa. Oksasen pelipaikkavaihdos näkyi varsin maalimäärässä ja hän oli 25 osumallaan koko Hockey Eastin toiseksi paras maalintekijä tutkaparinsa Eichelin jälkeen. Oksanen sivusi myös suomalaisten NCAA:n yhden kauden maaliennätystä, johon oli aiemmin yltäneet Marko Tuomainen kaudella 1992–1993 ja Antti Laaksonen kaudella 1995–1996. Oksanen teki kauden aikana kaikkiaan 38 tehopistettä, joilla hän jakoi Hockey Eastin pistepörssin kahdeksannen sijan Providencen Nick Saracinon ja joukkuetoverinsa Matt Grzelcykin kanssa. Oksanen voitti kauden päätteeksi sarjan mestaruuden ja runkosarjan mestaruuden. Hänet valittiin NCAA:n lopputurnauksen tähdistökentälliseen.


title: Ahti Oksanen

text: Kesällä 2015 Oksanen osallistui New York Rangersin harjoitusleirille. Viimeisellä yliopistokaudellaan 2015–2016 hän oli BU:n toiseksi paras pistemies Danny O’Reganin jälkeen tehoilla 15+21=36. Kesäkuussa 2016 Oksanen teki vapaana agenttina vuoden mittaisen sopimuksen AHL-joukkue Hartford Wolf Packin kanssa. Hän aloitti kauden 2016–2017 ECHL-joukkue Greenville Swamp Rabbitsin vahvuudessa. Oksanen pelasi joukkueessa suurimman osan kaudestaan ja oli Swamp Rabbitsin kolmanneksi paras pistemies tehoilla 21+31=52. Pudotuspeleissä hän voitti joukkueen sisäisen tehotilaston lukemalla +5. Oksanen pelasi kauden aikana 15 AHL-ottelua Wolf Packissa tehopistein 2+2=4.


title: Ahti Oksanen

text: Kaudeksi 2017–2018 Oksanen palasi Suomeen ja siirtyi 1+1-vuotisella SM-liigasopimuksella Saimaan Pallon riveihin. Hänen ensimmäinen kautensa liigassa toi 57 runkosarjaottelussa tehot 15+11=26 ja yhdeksässä playoff-ottelussa tehot 3+5=8. Oksanen oli runkosarjassa joukkueen paras maalintekijä. Pudotuspeleissä hän oli SaiPan paras pistemies ja syöttäjä. Oksanen jakoi myös joukkueen sisäisen maalipörssin voiton Topi Nättisen kanssa sekä voitti sisäisen tehotilaston lukemalla +5. Hän ratkaisi SaiPalle puolivälieräpaikan tehtyään pudotuspelien ensimmäisen kierroksen kolmannessa ottelussa 17. maaliskuuta 2018 Pelicansia vastaan joukkueen 3–2-voittomaalin ensimmäissä jatkoerässä ajassa 62.17. Oksanen teki tätä ennen myös joukkueen 2–2-tasoitusmaalin vain 1.38 minuuttia ennen varsinaisen peliajan päättymistä, kun SaiPa haki tasoitusta ilman maalivahtia. Hänen osumansa hyväksyttiin videotarkistuksen jälkeen. Jussi Pekkala valitsi Oksasen ottelun Alumnien tähtien ykköstähdeksi.


title: Ahti Oksanen

text: Helmikuussa 2018 seura käytti hänen sopimuksessaan olleen option ja teki vuoden mittaisen jatkosopimuksen Oksasen kanssa.


title: Ahti Oksanen

text: Oksanen on pelannut sekä kolme nuorten että poikien maaottelua.


title: Kazanin piiritys

text: Kazanin piiritys oli piiritystaistelu, jossa tsaari Iivana IV Julman johtama Venäjän armeija valtasi Kazanin kaanikunnan pääkaupungin Kazanin. Piiritys kesti elokuusta lokakuuhun vuonna 1552.


title: Kazanin piiritys

text: Iivana Julman armeija ylitti vallata vankalla kaupunginmuurilla suojatun Kazanin kaupungin kaksi eri kertaa ennen onnistumistaan. Ensimmäisen kerran valtaamista oli yritetty talvella 1547-1548, jolloin varhain alkaneet sateet ja jään sulaminen tekivät tykistön kuljettamisen paikalle mahdottomaksi. Armeija vetäytyi piiritettyään kaupunkia viikon verran. Venäläisarmeija yritti uudelleen talvella 1549-1550, mutta jälleen sää valtavan voimakkaan myrskyn muodossa teki yrityksen tyhjäksi. Tällä kertaa itse armeijaansa johtanut Iivana määräsi vetäytymisen 11 päivän piirityksen jälkeen. Paluumarssilla Moskovaan hän keksi, että uuden linnakkeen rakentaminen tukikohdaksi lähelle Kazania helpottaisi tulevia sotatoimia ratkaisevasti. Uusi Svijažskin linnake rakennettiin Svijaga- ja Volgajokien yhtymäkohtaan keväällä 1551. Se sijaitsi vain reilun 30 kilometrin päässä Kazanista. Lisäksi Iivana valmisteli seuraavaksi vuodeksi suunnittelemaansa hyökkäystä hankkimalla liittolaisia paikallisista heimoista, jotka vastustivat tataareja.


title: Kazanin piiritys

text: 23. elokuuta 1552 Iivana marssitti armeijansa jälleen Kazanin edustalle. Tällä kertaa armeijaa voitiin huoltaa helposti lähellä olleesta linnakkeesta. Venäläisarmeija oli kooltaan luultavasti pienempi kuin puolustavien tataarien joukot, mutta Iivanalla oli etunaan suuri tykistö. Tataarien ratsuväki pyrki estämään sen levittämistä piiritykseen, mutta venäläisten ratsuväki onnistui suojaamaan oman tykistönsä. 29. elokuuta 150 kanuunaa oli kaivettu asemiinsa.


title: Kazanin piiritys

text: Tataarit puolustivat kaupunkia päättäväisesti. Pelotellakseen heitä antautumaan Iivana esitteli saamiaan vankeja kaupungin portilla, mutta kertoman mukaan muurilla seisseet tataarivartijat ampuivat nämä itse. Iivanan pioneerit, joita kerrotaan olleen tuhansia, ryhtyivät kaivamaan tunnelia räjäyttääkseen osan muurista maan alta käsin. He osuivat sattumalta kaupungin lähteitä ruokkineeseen vesiputken, jonka he räjäyttivät tukkoon 3. syyskuuta. Tataareille jäi vain muurien sisällä ollut pieni lähde, mutta heillä ei ollut aiettakaan luovuttaa vielä. Pioneerit alkoivat kaivamaan toista tunnelia toteuttaakseen ensisijaisen suunnitelmansa samalla kun tykistö jatkoi muurien pommittamista. Seuraavaksi venäläiset esittelivät uuden välineensä: Ivan Vyrodkovin rakentaman suuren kolmikerroksisen piiritystornin, jonka korkein kerros ulottui muurien yläpuolelle. Siihen oli kiinnitetty kymmenen suurta ja 50 pientä tykkiä. Venäläiset toivat tornin muurin lähelle, josta he pääsivät tulittamaan suoraan kaupungin siviilejä puolustajien taistelutahdon murentamiseksi.


title: Kazanin piiritys

text: 2. lokakuuta hetkeä ennen aamunkoittoa pioneerit räjäyttivät muurin alle kaivamansa räjähdelastin. Räjähdys oli niin suuri, että se toi alas kaksi osiota kaupunginmuurista. Venäläissotilaat ryntäsivät aukoista sisään ja verinen lähitaistelu kaupungin kaduilla alkoi. Vaikka monet venäläisistä sotilaista jäivät ryöstelemään taistelun sijasta, tataarien puolustus murtui aikanaan. Tästä ajasta Iivana vietti osan ratsastaen johtamassa joukkojaan, ja osan rukoillen voittoa kappeliksi muokatussa teltassa. Illalla hän ilmestyi kaupungin muurille, johon hän tuotti myös kristittyjen tunnuksia. Tämän kerrotaan valaneen taisteluintoa tuon ajan uskonnollisiin sotilaisiin. Kun kaupunki oli vallattu venäläiset järjestivät puolustajien joukkomurhan, jossa he surmasivat kymmeniä tuhansia. Lisäksi lähes kaikki tataarien moskeijoista ja kirjastoista poltettiin.


title: Alcover

text: Alcover on muun muassa seuraavien henkilöiden sukunimi:


title: Argentiinansarvisammakko

text: Argentiinansarvisammakko eli koristesarvisammakko ("Ceratophrys ornata") on Etelä-Amerikassa tavattava sammakkoeläinlaji.


title: Argentiinansarvisammakko

text: Argentiinansarvisammakkoa tavataan Argentiinassa, Brasiliassa ja Uruguayssa. Laji on vähenemässä ja se on luokiteltu silmälläpidettäväksi.


title: Argentiinansarvisammakko

text: Argentiinansarvisammakko elää ruohikkoalueilla väliaikaisten vesistöjen lähellä sekä tienvarsien ojissa ja kastellulla maatalousmaalla. Se munii väliaikaisten lampien pohjalle.


title: Livson

text: Livson on seuraavien merkittävien suomalaisten sukunimi:


title: Borgbodan linnavuori

text: Borgbodan linnavuori () on Ahvenanmaalla Saltvikissä vajaa kolme kilometriä Saltvikin kirkosta itäkaakkoon sijaitseva linnavuori.


title: Borgbodan linnavuori

text: Mäki jolla muinaislinna on sijainnut on nimeltään Borgöberget ja se on kohoaa 35 metriä ympäristöään korkeammalle. Mäki on kooltaan noin kymmenen hehtaaria ja sitä peittää nykyään metsä. Mäen laki on kallioinen ja siellä metsä on harvempaa. Mäen pohjois- ja itärinteillä on jyrkänteet, mutta muut rinteet ovat loivia. Pohjoisrinteen jyrkänteen länsipäässä sijaitsee suojavarustuksen alku.


title: Borgbodan linnavuori

text: Muinaislinnan varustuksesta on vielä nähtävillä niiden kiviset jäänteet sekä neliskulmaisen puutornin perustukset. Kivivalli kulkee ensin etelään 100 metriä, missä se kaartaa itään 200 metriä tehden matkalla yhden mutkan. Idässä valli kääntyy pohjoiseen seuraten 30 metriä jyrkännettä. Kivivalli on paikoin jopa metrin korkuinen. Lännessä sijainnutta linnanporttia suojasi 85×25-metrinen esilinnaksi kutsuttu alue, joka oli suojattu omalla suojavarustuksella. Myös linnan itäpäässä vaikuttaa olleen pieni portti. Linnapihan eteläosassa vaikuttaa olevan talonpohja, jonka keskellä sijaitsee tulisijan jäänteet. Linnan kokonaispinta-ala on noin kolme hehtaaria. Muinaislinna on ollut pinta-alaltaan suurempi kuin mikään Mälarin alueen linnoitus, joka oli muinaislinnan käyttöaikaan merkittävä keskus Itämeren alueella.


title: Borgbodan linnavuori

text: Linnaa käytettiin viikinkiajalla ja silloin sen kolmella sivustalla oli järvenrantaa. Linnan kaakkoispuolella oleva Ryssböle träsk on nykyään matala ja ruohottunut järvi. Sen laskuojan ympäristö on myös soistunutta.


title: Borgbodan linnavuori

text: Vanhin säilynyt maininta linnavuoresta on Boetius Mureniukselta vuonna 1657. Tekstissä esitetään käsitys, että linnan ja Borgbon niityn välissä ylläpidettiin aitaa. ”Anikvitetsransaknigar”-julkaisussa kirjoitettiin vuonna 1674, että "”I Prästegårdz Engen, hvilken kalls Borge Eng, ähr een stoor myckenheet aff Stenar Yppå ett högt berg, lijkasom ther skulle hafva byggias een Skantz, haar och lijaksom 2 Porttar i Sunnan och i Västan före; Stenarne liggia ther kringlagda”". Linna kuului 1600-luvulla seurakunnan pappilaan.


title: Borgdalsbergin linnavuori

text: Borgdalsbergin linnavuori () on Ahvenanmaalla Saltvikin Näsissä Toböle träskin rannassa sijaitseva linnavuori.


title: Borgdalsbergin linnavuori

text: Linnavuori sijaitsee kalliomäellä, jota kutsutaan nimellä Borgdalsberget. Kalliomäki työntyy hieman ulos Toböle träskin rannasta muodostaen jyrkkärantaisen niemen, joka kohoaa noin 40 metriä järven vedenpintaa ja noin 20 metriä ympäristöään korkeammalle. Mäen pohjois- ja itäpuolella järvi ja rinteet toimivat linnoittautuneiden eduksi. Lisäksi luoteis-, pohjois-, itä- ja kaakkoispuolilla mäen lakea kiertää jyrkänne. Matts Dreijerin piirroksen mukaan mäen lounaisrinne on ollut suojaton ja sinne on rakennettu suojavarustukset, joiden jäänteinä ovat vaikuttavat kivivallit. Kivivalleja on rakennettu paikoin 2–4 sisäkkäin varmistaen vankan puolustuksen. Myös mäen alarinteissä on viidessä kohtaa suojavarustuksien jäänteitä kaikissa eri ilmansuunnissa. Suurimmat kivivallit ovat nykyäänkin korkeudeltaan kaksimetrisiä. Linnan sisäänkäynti sijaitsee luonaiskulmassa, josta on löydetty kolme ulkolinnaa suojaamassa porttia. linnapiha on hehtaarin kokoinen.


title: Borgdalsbergin linnavuori

text: Linnavuori on mainittu jo 1600-luvulla ilmestyneessä ”Antikvitetsransakningar”.


title: Borgön linnavuori

text: Borgön linnavuori on Ahvenanmaalla Hammarlandissa Marsundin salmen suulla olevan Borgön saaressa sijaitseva linnavuori.


title: Borgön linnavuori

text: Linnavuori sijaitsee Borgön luoteiskulmassa Gavelbergetin huipulla. Mäen lakialetta rajaa lännessä ja pohjoisessa jyrkänne, jota on hyödynnetty linnan puolustuksessa. Mäen itä- ja etelärinteet ovat loivat ja niille on rakennettu puolustusvarustukset, joiden jäännökset on merkitty näkyviin Kansalaisen karttapaikkaan. Matts Dreijerin julkaiseman piirroksen mukaan linnapiha on ollut 110 metriä pitkä ja 50–60 metriä leveä. Hän ilmoittaa pihan pinta-alaksi 3/4 hehtaaria. Puolustusvarustuksista on jäljellä kivivallit, jotka ovat enimmillään metrin korkuiset. Linnan 8 metriä leveä ”portti” on sijainnut koilliskulmauksessa, jossa sijaitsee jyrkänteestä alkava lyhyt kivivalli. Portista jatkuu yli 60 metriä pitkä suora kivivalli pohjois-eteläsuuntaisena ja se kaartuu länteen 50 metrin mittaisena. Linnan kaakkoiskulmassa sijaitsee kasa nyrkin ja pään kokoisia kiviä, joka arvellaan olleen varasto heittokiviä.


title: Borgön linnavuori

text: Linnasta aukeaa esteetön näkymä aukeaa Ahvennanmerelle ja Eckerön eteläpuolelle, joita on mahdollisesti tarkkailtu sieltä.


title: Borgön linnavuori

text: Vuorilinna on mainittu ”Antikvitetsransakningar”-julkaisussa vuosilta 1667–1674.


title: Hammarlandin linnavuori

text: Hammarlandin linnavuori () on Ahvenanmaalla Hammarlandissa Västmyraträskin luoteisrannalla sijaitseva linnavuori.


title: Hammarlandin linnavuori

text: Linnavuori sijaitsee mäellä usean kylän välisessä metsämaastossa järven rannalla. Mäki on lähes paljas kallio, jonka länsi-, pohjois- ja itäsivuja reunustavat jyrkänteet. Eteläsivulla on matalampi jyrkänne, jota on vahvistettu noin 40 metriä pitkällä suojavarustuksella. Suojavarustuksesta on jäljellä kivivalli, joka on 3 metriä leveä ja metrin korkea. Vallin alakerros on ladottu säännöllisesti. Vallin päässä ja jyrkänteen välissä sijaitsee 4 metriä leveä portti. Myös vallin länsipäässä sijaitsee kapea sisäänkäynti. Linna-alueen eteläsivustalla on useita heitinkivistä koottuja kasoja. Jyrkänteiden ja suojavarustusten rajaama alue on 150×150 metriä suuri ja sen pinta-ala on Matts Dreijerin mukaan 1,5 hehtaaria suuri. Linnapihan alueella on kaksi vesilammikkoa.


title: Hammarlandin linnavuori

text: Linnavuorelta on esteetön näkyvyys jokaiseen ilmansuuntaan paitsi etelään. Vuorelta on suora näköyhteys ainakin viidelle mäelle, joita ovat Högberg Hellesbyssä, Vålberg Såliksessa, Botberg Lillbolstadsissa, Kasberg ja Orrdalsklint Saltvikissä.


title: Hammarlandin linnavuori

text: Vanhin säilynyt maininta linnavuoresta on Boetius Mureniukselta vuonna 1642.


title: Aron Livson

text: Aron Livson (25. toukokuuta 1916 Sortavala, Suomen suuriruhtinaskunta – 5. kesäkuuta 2016 Espoo) oli suomalainen kiinteistönvälittäjä.


title: Aron Livson

text: Livson oli Suomen Kiinteistönvälittäjäliitto ry:n kunniapuheenjohtaja ja Suomen juutalaiset sotaveteraanit ry:n puheenjohtaja.


title: Aron Livson

text: Livsonin isä oli hattutehtailija Simon Lifson, joka perusti Itä-Suomen lakkitehtaan. Lifson oli kotoisin Ulan kylästä Vitebskistä, Venäjän keisarikunnasta, nykyisen Valko-Venäjän alueelta. Aaron Livson muutti äitinsä kuoleman jälkeen vuonna 1918 perheensä kanssa Viipuriin, jossa hän vietti lapsuutensa.


title: Jomalan linnavuori

text: Jomalan linnavuori () on Ahvenanmaalla Jomalan Dalkarbyssä ja Maarianhaminan pohjoispuolella sijaitseva linnavuori.